टटका खबर, सोमार, ३१ मई – Anjoria\nमई 31, 2010 news in bhojpuri, टटका खबर\nकवनो राह बाचल ना देख शिबू इस्तीफा दिहलें\nआखिरी क्षण तक उम्मीद लगा के बइठल शिबू सोरेन का तरफ से काल्हु दिन में अपील जारी भइल कि विधायक लोग पार्टी से उपर उठ के राज्य का हित में शिबू सरकार का पक्ष में मतदान करस. बाकिर जब कवनो सुगबुगाहट ना सुनाइल त देर रात राज्यपाल से मिल के शिबू सोरेन आपन इस्तीफा सँउप दिहलें. राज्यपाल उनका के अगिला व्यवस्था होखे तक सरकार चलावे के कहलें.\nजाति ना गिनाई त केन्द्र सरकार के गिरा दिहल जाई\nयादव तिकड़ी के तीसरको नेता के बयान आइये गइल कि जाति का आधार पर जनगणना ना भइल त केन्द्र सरकार के गिरा दिहल जाई. लालू कहलें कि एह मसला पर कवनो बहस के गुंजाइश नइखे बाचल. जब बाघ शेर के गिनती हो सकेला त जाति गिने में का दिक्कत बा. कहले कि जाति व्यवस्था समाज के सच्चाई बा. हर जगहा जाति मौजूद बा. इहो कहलें कि अंगरेज कवनो बेवकूफ ना रहले कि जाति गिनवावत रहलें. खैर लालू के कुतर्क से सहमत भइला बिना कहल जा सकेला कि मौजूदा माहौल में जाति गिनवा लेबे में कवनो नुकसान नइखे. जवन नुकसान हो सकेला ऊ होइये रहल बा.\nअमर सिंह माफी मँगले\nसपा से निकालल नेता पूर्वांचल राज्य बनाओ. क्षत्रिय स्वाभिमान लौटाओ वगैरह करत आखिर में अपना औकात पर आइये गइलें आ मायावती आ कांग्रेस से माफी मँगले बाड़े कि गलतफहमी में ओह लोग का खिलाफ बयानबाजी करत रहलें. अरे सीधे जा के साष्टांग दण्डवत कर लऽ अमर सिहं. केहू के अन्तर नइखे पड़े वाला कि अपने कवना तरफ बानी. एह जुबानी माफी मँगला से काम नइखे चले वाला. केहू रोटी नइखे फेंके जा रहल अपने के तरफ. एको गो देवी जी पट गइली त उद्धार हो जाई, दुनु के पटावे के कोशिश में केनियो के ना रह जायब.\nपश्चिम बंगाल में नगरपालिका चुनाव संपन्न\nकाल्हु पश्चिम बंगाल में नगरपालिकन के चुनाव संपन्न हो गइल. तीनतरफा चुनाव में के जीत ले जाई बतावल मुश्किल बाब. बाकिर अतना अनुमान लगावल जा सकेला कि कांग्रेस आ तृणमूल के एकजुट ना होखला का चलते वामपंथ कुछ फायदा में रही. कांग्रेस आ तृणमूल में से केकरा बेसी नुकसान होखी से २ जून के पता चल जाई जहिया मतगणना होखे वाला बा. एह चुनाव के परिणाम विधानसभा चुनाव के रुपरेखा बता दी.\nनक्सलियन का तरफ से सरकार के अभयदान मिलल\nज्ञानेश्वरी एक्सप्रेस दुर्घटना का बाद नक्सलियन के हो रहल चौतरफा आलोचना आ नक्सली समर्थक बुद्धिजीवियन के मुँह ना कुल पवला का चलते नक्सली मान लिहलें कि गलती हो गइल. कहले बाड़े सँ कि अब ट्रेन पर हमला ना कइल जाई. सरकार बेखौफ हो के रेल चलावे. कहले बाड़न सँ कि एह दुर्घटना में ओकनी के हाथ ना रहे. नक्सली बयान में कहल गइल बा कि ऊ कबो आम आदमी पर हमला ना करस. रात में ट्रेन चलावल बन्द करे के कवनो जरुरत नइखे. कवनो ट्रेन पर अब नक्सली हमला ना होखी.\nआर्ट आफ लिविंग के संस्थापक रविशंकर पर फायर\nबेंगलूर में आर्ट आफ लिविंग के संस्थापक श्रीरविशंकर का कार पर उनकर एगो भक्त गोली चला दिहलस जवना में ऊ बाल बाल बच गइले. गोली उनका एगो भक्त का जाँघ में लागल जवन खतरा के बाहर बा. गोली चलावे वाला श्रीरविशंकर के भक्तन का भीड़ में शामिल रहुवे आ गोली चलवला का बाद फरार हो गइल. एह घटना का बाद से उनका आश्रम के सुरक्षा बढ़ा दिहल गइल बा.\nभाजपा के मुख्यमंत्रियन के क्लास लीहें नरेन्द्र मोदी\nअगिला हफ्ता से मुंबई में भाजपा के मुख्यमंत्रियन आ मंत्रियन के क्लास लिहल जाई जहाँ ओह लोग के पढ़ावल जाई कि बढ़िया प्रशासन कइसे चलावल जाव. बेसी जोर एह पर रही कि जनता से नियमित संपर्क कइसे बनावल राखल जा सकेला. एह प्रशिक्षण वर्ग में नरेन्द्र मोदी मुख्य वक्ता रहीहें. छत्तीसगढ़ के मुख्य मंत्री जनवितरण प्रणाली सुचारु ढंग से चलावे के तरीका बतइहें. एह प्रशिक्षण वर्ग के उद्घाटन नीतिन गडकरी करीहें आ लालकुष्ण आडवाणी समापन भाषण दीहें. सुषमा स्वराज आ जेटलीओ मौजूद रहीहें एह वर्ग में जवन संघ का निर्देश पर आयोजित भइल बा.\nशुद्ध उच्चारण खातिर देवनागरी से बेहतर लिपि नइखे\nबतावल जात बा कि अपना चीन यात्रा पर जाये से पहिले राष्ट्रपति ओहिजा के नाम के शुद्ध उच्चारण करे खातिर सगरी नाम देवनागरी में लिखवा मंगले रहली आ ओकर अभ्यासो कइली. देवनागरी लिपि के खासियत होला कि जवन लिखल जाला उहे पढ़ल जाला. रोमन भा दोसरा लिपियन में ई सुविधा नइखे. बाकिर देवनागरी लिपि का बावजूद भोजपुरी के सही उच्चारण अभ्यास खोजेला. कारण कि बहुत भोजपुरी ध्वनि खातिर देवनागरी में वर्ण मौजूद नइखे. उदाहरण खातिर अर्धह्रस्व उ इ आ दीर्घ आ भोजपुरी के खासियत ह.\nसेनूर डाल ना त गोली खो\nबिहार के अपहरण उद्योग में सबसे प्रचलित विभाग ह शादी खातिर होखे वाला अपहरण. एह साल अबले कम से कम साढ़े तीन सौ अपहरण शादी खातिर हो चुकल बा. खात पियत परिवार के तेज तर्रार लड़िकन के अपहरण के खतरा बेसी होला आ एह अपहरण में अक्सर जान पहिचान वाला नाते रिश्तेदार शामिल रहेलें. लड़की वाला का घरे शादी के पूरा तइयारी रहेला आ लड़िका के अपहरण करा के ले अइला का बाद शादी के विधिवत रस्म करा के सिन्दूरदान करा लिहल जाला. ओकरा बाद लड़िका के परिवार आशिर्वाद दिहल छोड़ कुछ अउर ना कर सके. काहे कि जवन आदमी अतना करा लिहलसि ऊ अपना बेटी खातिर कुछ अउरियो कर सकेला एकर डर हमेशा बनल रहेला.\nश्रीलंका के सात विकेट से हरा दिहलस भारत\nसगरी अंदाज फेल करत भारत काल्हु श्रीलंका टीम के एक दिना मैच में हरा दिहलस. बाकिर क्रिकेट में होखेवाला काला धंधा का चलते सही सही अनुमान कबो ना लगावल जा सके. कब कवन पार्टी जीत जाई, कवन हार जाई एकर सबले सही पता शायद सट्टेबाजन का लगे रहत होखी. काल्हु का मैच में जीत का अलावे भारत एगो दोसर रिकार्ड बना लिहलस. अब सबसे बेसी एकदिना मैच खेलेवाला देश भारत बन गइल बा. एकरा पहिले ई जगहा आस्ट्रेलिया का नामे रहुव. तीसरका जगहा पर पाकिस्तान बा.


राम जी के चिरई राम जी के खेत… – Anjoria\nराम जी के चिरई राम जी के खेत…\nजून 30, 2010 भोजपुरी\nराम जी के चिरई,\nराम जी के खेत.\nखा ल चिरई\nई लाइन हमनी का लइकाइएं से सुनत आ रहल बानी जा. एह लाइन प धेयान से सोचला प ई महसूस होखेला कि ई एगो पंक्ति में हमनी के संस्कार आ संस्कृति के सार छुपावल बा. एह पंक्ति से ई बहुते आसानी से अंदाजा लगावल जा सकेला कि हमनी के भोजपुरिया समाज सांस्कृतिक आ सामाजिक रूप से केतना बरियार रहल बा. एह से ईहो साफ हो रहल बा कि भोजपुरिया लोग शुरुए से प्रकृति के नीयरा रहल बा. प्रकृति के हर चीज से इनकर लगाव रहल बा.\nबाकिर समय के संगे-संगे बदलाव के अइसन दौर चलल कि भोजपुरिया लोग आपन मूल संस्कार से भटके लागल. शांति के केन्द्र मानल जाए वाला बिहार अशांति के गिरफ्त में आ गइल. अउर हाल ई हो गइल कि आज ना त राम जी के चिरई लउकत बाड़ी स ना राम जी के ऊ खेते\nराम जी के चिरई राम जी का लगे धीरे-धीरे जा रहल बाड़ी अउर जवन खेत बा ओकरा खातिर हमनी के अपने में खून के होली खेल रहल बानी जा. चारो-ओर हाहाकार मचल बा. अइसन नइखे कि हमनी के नइखी स जानत कि ई सब काहे हो रहल बा? बलुक जानबूझ के हमनी के समस्या के उत्पन्न क रहल बानी जा.\nआज हमनी के जल-जंगल आ जमीन से आपन नाता खतम करत जा रहल बानी. बाकिर का प्रकृति से दूर रह के विकास के परिकल्पना कइल जा सकेला? हम भोजपुरियन में प्रकृति के नीयरा रहे के आदत रहल बा. हमनी के पुरनिया गाछ लगावे के शिक्षा देत आइल बाड़न आ ओह लोगन के बात प हमनी के अमलो करत आइल बानी जा. बाकिर अब धीरे-धीरे पुरनिया लोगन का लगे बइठे से हमनी का कतराए लागल बानी. बुजुर्ग लोग अब बोझ हो गइल बा. उनकर बात हमनी का कूड़ा के टोकड़ी में डाल देले बानी जा. उनका के उनका हाल प अकेले छोड़ देले बानी जा. हमनी के एह बेरूखी से हमनी के भीतर धीरे -धीरे भोजपुरिया संस्कार के लोप हो रहल बा. हमनी के भुला गइल बानी जा कि जेतना ज्ञान बुजुर्गन के लगे बा ओतना ज्ञान हमनी के कवनो लाइब्रेरी में ना मिली. अनुभव के जवन पूंजी होखेला ओकर मुकाबिला केहू नइखे कर सकत. एह से नया पीढ़ी के चाहीं कि अपना बुजुर्ग लोगन का नीयरा बइठस आ उनका से जिनिगी जिए के गुरू मंत्र लेस. अउर अइसन खेत के तइयार करस जहवां राम जी के चिरई भर-भर पेट खा सको.\nहमनी से नीमन ऊ भाई लोग बा जे एह देश के छोड़ के दोसर देश में बस गइल बाड़न. एकरा बादो ऊ आपन माटी के नइखन भुलाइल. आपन पुरखा-पुरनिया के आजो इयाद क रहल बाड़न. जवना के एगो नीमन उदाहरण त्रिनिदाद आ टोबैको में देखे के मिलल. जहवां भारतीय मूल के, खासतौर से बिहार के, लोग भोजपुरी के पहिला कवि संत कबीर दास के 613वां जनम दिन बहुते धूम-धाम से मनवलन. दोसरा ओर हमनी के बानी जा जे अपना पुरखा-पुरनिया के भुलात जा रहल बा.\nखैर एह सब बातन के अलावा भोजपुरी खातिर एगो नीमन खबर ई बा कि कान फिलिम फेस्टीवल में एगो भोजपुरी फिलिम आपन झंडा गाड़े में सफल रहल. अइसन पहिला हाली भइल जब कान फिलिम समारोह में कवनो भोजपुरी फिलिम के एंट्री मिलल. एकरा बाद ई मानल जा रहल बा कि एह से भोजपुरी फिलिमन के विश्व सिनेमा में आपन उपस्थिति दर्ज करावे में मदद मिली. भोजपुरी फिलिम के कान तक ले जाए में अभिनेता रवि किशन के अहम योगदान रहल बा. रवि किशन के भोजपुरी फिलिम ‘जला देब दुनिया तोहार प्यार में’ एह बरिस के कान फिलिम समारोह के ऑफिशियल एंट्री में शामिल भइल बिया. रोचक तथ्य ई बा कि एह फिलिम के एगो अमेरिकी कंपनी पन फिल्म्स के सहयोग मिलल बा, जवना का वजह से एह भोजपुरी फिलिम के कान समारोह स्थित भारतीय मंडप में स्थान मिलल. भोजपुरी फिलिम जगत खातिर ई एगो बड़ उपलब्धि बा. एह सफलता के बाद भोजपुरी सिनेमा के एगो नया दिशा त मिलबे करी.\nअब समय आ गइल बा जब हमनी के ई संकल्प ली जा कि हमनी के राम जी के खेत के राम जी के चिरई के भर भर पेट खाए लायक उपजाऊ बनाइब जा. आज अतने.. अगिला हफ्ता फेर मिलब.\nफोन : 09891798609\nभोजपुरी के सबले बड़हन सोशल साइट के पहिलका बर्षगाँठ


अर्चना सिंह – Anjoria\nपिछला 11 जुलाई से रिलीज आ देखावल जात भोजपुरी फिलिम ‘सजना मंगिया सजाई द हमार’ में अर्चना सिंह के अभिनय के सभे सराहत बा. कहत बा लोग कि अर्चना अपना किरदार के बहुते सादगी आ कुशलता से निभवले बाड़ी. अर्चना सिंह आ रविराज दीपू के जोड़ी के दर्शक खुशी सेपूरा पढ़ीं…\nमॉडलिंग आ ग्लैमर के दुनिया में जलवा बिखेरत ग्लैमर क्वीन अर्चना सिंह अब सिनेनो में अपना मोहक अदा के जादू चलावत बाड़ी. मैनास प्रोडक्शन प्रा लि के बैनर में निर्माता हलचल सिंह के फिलिम ‘सजना मंगिया सजाई द हमार’ में ऊ ग्लैमर लुक में नज़र आवे वाली बाड़ी. लेखक निर्देशकपूरा पढ़ीं…\nदार्शनिक मुम्बई प्रेस मीडिया अवार्ड का तरफ से पिछला दिने मॉडलिंग आ ग्लैमर के दुनियाँ में जलवा बिखेरे वाली अभिनत्री अर्चना सिंह के ग्लैमर क्वीन अवार्ड से सम्मानित कइल गइल. एह मौका प भोजपुरी फ़िल्म इंडस्ट्री के बड़े बड़े निर्देशक, कलाकार, पत्रकार, समाजसेवी आ बुद्धिजीवी मौजूद रहले. एहमें खास रहलेपूरा पढ़ीं…\nमॉडलिंग अउर ग्लैमर के दुनिया में जलवा बिखेरला क बाद ग्लैमर क्वीन अर्चना सिंह अब सिनेमा के रुपहला परदो पर अपना अभिनय के जादू चलावत बाड़ी. बॉक्स ऑफिस पर सफल रहल फ़िल्म “फूहड़ सिनेमा” से ग्लैमर क्वीन के नाम चर्चित हो गइल अर्चना सिंह एक के बाद एक भोजपुरी फिलिमनपूरा पढ़ीं…


देश दुनिया के खबर भोजपुरी में (शुक, 20 फरवरी 2015) – टटका खबर\nFeb 20, 2015 News in Bhojpuri, जदयू, जीतन राम माँझी, टटका खबर, भाजपा\n(बियफे, 19 फरवरी के खबर)\nListen Audio of TatkaKhabar-19-Feb-15\nबिहार भाजपा विधायक माँझी सरकार के समर्थन में मतदान करे के फैसला लिहले बाड़न. सुशील मोदी कहलन कि माँझी जीतिहें कि हरीहें ई खुद माँझी जानसु. भाजपा त एगो महादलित के अपमान का खिलाफ खड़ा भइल बिया. सुशील मोदी कहलन कि हर जगहा दलित आ महादलित समाज में नीतीश कुमार के चालबाजी का खिलाफ नाराजगी लउकत बा.\nएह बीच बियफे का दिने ‘भतखई’ के दौर हर खेमा में चलल. नीतीश के भतखई में 125 गो विधायक जुटले. संख्या के गणित त बतावत बा कि माँझी का लगे बहुमत नइखे बाकिर आजु रात में बहुत कुछ हो सकेला आ शुक का दिने हालात बदलियो सकेला. संगही केहू अंदाज ना लगा सके कि शुक का दिने विधानसभा में का होखे जा रहल बा. विधानसभा अध्यक्ष के फैसला सीधे सीधे दलगत राजनीति के मोहरा लागत बा.\nएही बीच पटना हाईओ कोर्ट के फैसला जरत आग में घीव डाल दिहले बा. पहिलहीं से अल्पमत से चलत माँझी के चार गो विधायकन के वोट देबे पर रोक लगा दिहले बिया अदालत. विधानसभा अध्यक्ष भाजपा से विरोधी दल के हैसियत छीन के जदयू के दे दिहले बाड़न.\nजदयू राज्यपाल के भाषण के वहिष्कार करे के फैसला कइले बावे. बिहार के राजद विधायक अजय बुलगानिन कहले बाड़न कि ऊ मांझी सरकार के समर्थन करीहें आ दावा कइलन कि उनका गोल के दस गो अउरी विधायक काल्हु मांझी सरकार के समर्थन में वोट करीहे.\nबियफे का दिनहु यूपी विधानमण्डल के दुनू सदन में विपक्ष के हंगामा जारी रहल. आजु कानून व्यवस्था आ स्वाइन फ्लू के मुद्दा पर बवाल भइल.\nकेन्द्र सरकार गलत तरीका से चार गो सरकारी बंगलन पर काबिज कांग्रेस से चारो बंगला खाली करे के कहले बिया आ कांग्रेस अउरी समय माँगत बिया. एह चारो बंगला के लीज कांग्रेसे के राज में खतम हो गइल रहुवे बाकिर सत्ता के गुमान में कांग्रेस ओह समय लीज के नवीकरण ना करवलसि आ 26 जून 2013 का बाद से एह बंगलन पर नाजायज तरीका से टिकल बिया. केन्द्र सरकार अब एह समय के किरायो मँगले बिया कांग्रेस से.\nपैट्रोलियम मंत्रालय में जासूसी करे वाला दू गो अधिकारियन समेत पाँच जने के दिल्‍ली पुलिस गोपनीय सरकारी दस्‍तावेज लीक करे का आरोप में गिरफ्तार कर लिहले बिया. दिल्‍ली पुलिस के कहना बा कि ओहू लोग के पहचान क लिहल गइल बा जे एह दस्तावेजन के हासिल कइलसि.\nआई आई सी विश्‍व कप क्रिकेट में बियफे का दिने ओवल में भइल मैच में जिम्‍बाब्‍वे टीम संयुक्‍त अरब अमारात के चार विकेट से हराके आपन पहिलका जीत हासिल कइलसि. अमारात पहिले बल्‍लेबाजी करत सात विकेट पर 285 रन बनवलसि जवना के 48 ओवर में जिम्‍बाब्‍वे छह विकेट गँवा के हासिल क लिहलसि. शुक का दिने वेलिंग्‍टन में न्‍यूजीलैंड आ इंग्‍लैंड के बीच मैच होखी.\nआलू के निर्यात पर बाधा बनल एकर सबले कम दाम के सीमा केन्द्र सरकार हटा के किसानन के आलू के बढ़िया दाम पावे के राह खोल दिहले बिया. आलू के उपज एह साल बढ़िया भइल बा जवना चलते दाम गिर गइल बा. एह हालात में आलू के न्‍यूनतम निर्यात मूल्‍य 450 डॉलर प्रति टन होखे के सीमा खतम क दिहल गइल बा.\nअमेरिकी कांग्रेस में पहिलका हिंदू सांसद तुलसी गैबार्ड के शादी अप्रैल में सिनमैटोग्राफर अब्राहम विलियम्स संगे वैदिक रीति रिवाज से होखे वाला बा.\nमहाशिवरात्रि के अगिलके दिने जमीयत उलेमा के सदस्य मुफ्ती मोहम्मद इलियास कह दिहलन कि देश के सगरी हिन्दू मुसलमान सनातनीए हउवे आ सभे भगवान शिव आ माता पार्वती के संतान हवे. ऊ त इहाँ ले कह दिहलें कि भगवान शिव हमनी के पहिलका पैगंबर रहलन.\nभारत के सेना बियफे का दिने ओडिशा के बालासोर समुद्र तट से 350 किलोमीटर दूर मार करे वाला अपना पृथ्वी मिसाइल के कामयाब परीक्षण कइलसि. एकरा के मोबाइल लॉन्चर से छोड़ल गइल.\nमोदी के पहिरल सूट के नीलामी में बोली एक करोड़ 48 लाख ले जा चहुँपल. बोली लगावे के दौर शुक के साँझ ले जारी रही.\nएचडीएफसी, इंफोसिस आ एलएनटी के फायदा देख बंबई शेयर बाजार में बढ़त के सिलसिला आजु सतवों दिने जारी रहल.\nउत्तर प्रदेश में बोर्ड परीक्षा बियफे से शुरू हो गइल.


भोजपुरी विशेष: भोजपुरी क धरती – इ माटी बड़ा खांटी ह! | ayodhya – News in Hindi | Dainik Bhaskar News\nHome उत्तर प्रदेश भोजपुरी विशेष: भोजपुरी क धरती – इ माटी बड़ा खांटी ह! |...\nभोजपुरी विशेष: भोजपुरी क धरती – इ माटी बड़ा खांटी ह! | ayodhya – News in Hindi\nभोजपुरिया माटी कहीं के होखे, हर जगह लोग इहे बोलेला कि उनकरा इहां के माटी बहुते खांटी ह. इ होखबे करे ला कि सबके आपन जनम भूमि से प्यार होला. एसे सब आपना जनम असथान के बखान करबे करी. भोजपुरिया माटी के त कोना कोना बड़का बड़का लोगन से भरल बा. पहिलका राष्ट्रपति बाबू राजेन्द्र प्रसाद होखसु, चाहे दूसरका आजादी के नेता बाबू जय प्रकाश नारायण, बड़ा लांबा बखान बा ये माटी के. अब त ए इतिहास में दुगो प्रधानमंत्री शास्त्री जी अउरी चंद्रशेखर के नाम भी जुड़ि गइल बा.\nअउरी त अउरी, एघरी के प्रधानमंत्री नरेंद्र मोदी भी लोकसभा के चुनाव लड़े के खातिर एही माटी के चुनले हउवन. एक से एक विद्वान भी ये माटी में पैदा भइले – डॉ. हजारी प्रसाद द्विवेदी से लेके डॉ. नामवर सिंह तक के नाम लिहल जा सकेला. अइसे ते 50 हजार वर्ग मील में भोजपुरी भाषा बोलल जाला. लाख टका के बात इ बा कि देश के बाहर जाके भी इहां के लोग अपना माटी के ना भुला पावेला. भोजपुरिया समाज त अइसन ह कि दूर देस में जाइ के भी अपना देस के बखान में आगे रहल बा. आजादी के लड़ाई के समय मॉरीशस, त्रिनिडॉड, फिजी अउर गुआना तक रघुवीर नारायण के बटोहिया गीति गावल जात रहे-\nअपर परदेस देस सुभग सुघर बेस\nमोरे हिंद जग के निचोड़ रे बटोहियासुंदर सुभूमि भइया भारत के भूमि जेही\nजन ‘रघुबीर’ सिर नावे रे बटोहिया.\nवो समय आपन देस भारत में त भोजपुरिया लोग तरह तरह के गीत गावते रहल. महेंदर मिसिर के कई गो गीत आजो लोग गावेला, ओहि में एगो गीत के लाइन ह कि ‘हमका नीक नाहीं लागेला गोरन के करनी, रूपया सब ले गइले देले दुअन्नी.’ एह सबके बीच में बलिया जिला के बाते आलागा ह. अब देखीं सबे कि जब हमनी के इसकूल जात रहनी जा, त सुनात रहे कि बलिया बागी ह. इ बात रखत समे आजादी के लड़ाई में कुल्हि देश से पहिले ए जिला के आजाद होखे के कहानी कहल जाला. लोग वो लड़ाई के नेता चित्तू पांड़े के नाम आजुओ लेला. ओघरी एगो गीति खूब गावल गइल. ओकरा को आजुवो सुनल जा सकेला-\nअंगरेजवन के दिहले भगाइ हो हमार चितू बाबा\nजवन फिरंगिया के सुरुज ना डूबे\nअरे बलिया में दिहले डुबाई हो हमार चितू बाबा.\nबागी बलिया के कहानी उनइस सौ सैंतालिसे में ना, ओकरा बहुत पहिले अठारह सौ सतावनों में अमर बा. मंगल पांड़े के नाम के नइखे जानत. इनकरा बिन आजादी के लड़ाई के कहानी कहां पूरा होई. भोजपुरी में एगो उनकरो पर बड़ा मशहूर गीति बा-\nमंगल बाबा रहले देश के दिवनवा रे ना,\nमारि दिहले अंगरेजन के जनवा रे ना.\nबैरकपुर कइले विदरोहवा रे ना,\nभारत माता गावते गीतिया रे ना,\nचढ़ि गइले फांसी के ऊपरवा रे ना.\nभोजपुरी विशेष: कोरोना काल में फेर – रेलिया बैरन पिया को लिये जाए रे\nअबो बलिया के बागी होखे के इ कहानी दोहरावल जाला. इसकूल से लेके आजु तक इ कहानी लोगन के यादि बा, लेकिन हमनी के जवान होत होत एगो अउरी बात भइल कि बलिया फेरू से इतिहास बना देहलसि. उ काम कइले एहिजा के माटी में पैदा भइले चंद्रशेखर. अब चंद्रशेखर के परिचय दिहला के जरूरत त बा ना. के नइखे जानत कि ऊ देस के प्रधानमंत्री रहले. जवन बतावे का बा उ इबा कि चंद्रशेखरो कम बागी ना रहले. इ कहानी समझे खातिर हमनी के इंदिरा गांधी जी के जमाना में जाय के पड़ी.आजु के पीढ़ी में बहुत कम लोग जानत होई कि सोशलिस्ट नेता चंद्रशेखर संयुक्त सोशलिस्ट पार्टी अउर प्रजा सोशलिस्ट पार्टी से होइके कांग्रेस में गइल रहले.\nओघरी ऊ कांग्रेस के समाजवादी विचारधारा से प्रभावित भइल रहले. बलिया के बागी माटी के बात इ बा कि कांग्रेस में रहि के भी चंद्रशेखर कइ हाली प्रधानमंत्री इंदिरा गांधी के विरोध में खड़ा हो गइले. पार्टी में चंद्रशेखर के संगे रामधन, कृष्णकांत और मोहन धारिया अइसन नेता तब युवा तुर्क के नाम से पहचानल गइले. युवा तुर्क चंद्रशेखर त उनइस सौ एकहतर में इंदिरा गांधी के इच्छा ना होखला के बावजूद कांग्रेस कार्यसमिति के चुनाव में लड़ले अउर जीति गइले. आपातकाल में चंद्रशेखर अइसन नेता रहले, जेकरा कांग्रेस में होते हुए जेल जाये के परल.\nराजनीति के कहानी लांबा हो जाई. एहिजा बलिया के माटी के बात होखता. चंद्रशेखर जवना नेता लोग से सीखि के बड़ नेता भइले, ओहिमें आचार्य नरेंद्र देव, जेबी कृपलानी अउर जयप्रकाश नारायण के नाम भी लीहल जाला. जयप्रकाश नारायण जिनकर नाम जेपी भी कहल जाला, ऊहो त बलिये के रहले. माटी के ई असर कि उनइस सौ बयालीस में गिरफतार भइले त जेल के देवाल फानि के भागि गइले. बाहारा निकलि के जेपी अंगरेजन के खिलाफ काम करत रहले. बहुत साल बाद जब इंदिरा गांधी के सरकार बनल तो उनकरा तानाशाही के खिलाफ आवाज उठावे वाला लोगन के नेता बन ले आ दुसरका आजादी के नायक कहवले.\nराजनीति के बात लांबा हो जाला. खाली बलिया के माटी के बात कइल जाउ, तो इ धरती खुद में क्रांतिकारी रहल बा अऊर क्रांतिकारी लोगन के समर्थन कइले बा. तबे त एह धरती पर सेनानी कुंवर सिंह के भी स्वागत भइल रहे. चरचा के आखीर में बतावल जरूरी बा कि बलिया के लोग ‘बलियाटिक’ काहें कहाइल. उनइस सौ बयालीस के आंदोलन में ओइजा के अफसर जवन रिपोट भेजले रहले सनि, वोमे बलिया के लोग के पैट्रियाटिक बतावल गइल रहे. इ पैट्रियाटिक ही धीरे-धीरे बलियाटिक हो गईल.


टटका खबर, 1 मार्च 2017, बुध – टटका खबर\nटटका खबर, 1 मार्च 2017, बुध\nअपना दुधारी बैलिस्टिक मिसाइल प्रणाली के शानदार प्रदर्शन करत भारत आजु अपना बैलिस्टिक काट के सफल परीक्षण क देखवलसि. सबेरे 10 बजे ओडिशा के बालासोर में चान्दीपुर रेंज से छोड़ल पृथ्वी मिसाइल के राडार प संकेत मिलला का पन्द्रह मिनट बाद ओडिशे के अब्दुल कलाम द्वीप से इन्टरसेप्टर मिसाइल छोड़ल गइल जवन आपन अचूक निशाना देखावत पृथ्वी मिसाइल के आसमाने में बरबाद क दिहलसि. ई परीक्षण शानदार रुप में सफल साबित भइल. दुनिया में एह तरह के काट मिसाइल बनावे वाला चउथका देश हो गइल भारत. अबहीं ले अमेरिका, रुस, आ इजरायले के लगे एह तरह के प्रणाली रहल ह.\nबलिया जिला के बैरिया इलाका में नेशनल हाइवे 31 का किनारे सुघर छपरा गांव में पलानी डाल के रहत मजदूरी अपना मेहरारू आ तीन गो बचवन के घरे छोड़ के काम प निकलल रहुवे. एही बीच मेहरारू एगो बेमार बच्चा के इलाज करावे बैरिया निकल गइल. एने पलानी में कवने कारण से आग लाग गइल आ ओही में घेरा के एगो बच्चा के दर्दनाक मौत हो गइल.\nसोनभद्र जिला के चोपन इलाका में सलईबनवा आ गुरूमुरा टीसनन के बीच रेल लाइन के किनारे एगो बूढ़ औरत के लाश पड़ल मिलल. ओकर पहचान नइखे मालूम होखत कि के रहल, कहँवा के रहल.\nसिद्धार्थ नगर के पथरा इलाका में शहरी बुजुर्ग गांव के आगो परिवार के तीन बेकत काल्हु दुपहरिया के खाना खइला का बाद बेहोश हो गइल आ मुँह से झाग निकले लागल. तीने के बेवा सामुदायिक स्वास्थ्य केन्द्र ले जाइल गइल. एगो औरत के मौत राहे में हो गइल जबकि दू गो के मौत स्वास्थ्य केन्द्र प हो गइल.\nसारण जिला के बनियापुर इलाका में कामता पंचायत के सरपंच राजेश कुमार के उनुकरे रिश्तेदार जमीन लेके भइल मारपीट में छूरा भोंक के घवाहिल क दिहलें.\nसारणे जिला के एकमा इलाका में एकमा-सहाजितपुर सड़क प रामनगर गांव का नियरा तीन गो मौटरसाइकिल सवार एह ला नाराज हो गइले सँ कि पिकअप राह काहे नइखे देत. बाद में ओकरा आगा निकलला प पिकअप रोक के ओकरा ड्राइवर के जम के पिटाई कइलन स आ बाद में गोली मार के ओकर जान ले लिहलन स. ड्राइवर के पहचान पता नइखे चलल.\nकाल्हु मंगल का रात चंदौली जिला के चकियानगर इलाका के दुर्गानगर के एगो घर में अचके में विस्फोट हो गइल. एह धमाका में सऊदी अरब में काम करे गइल भीषमपुर के एगो औरत के ठाँवे प मौत हो गइल आ ओकर सात बरीस के बेटी बहुते घवाहिल हो गइल.\nTags: चंदौली, बलिया, बैलिस्टिक मिसाइल प्रणाली, सारण, सोनभद्र


बाबूजी: भोजपुरी जेकर प्राण रहे - डॉ. स्वर्ण लता - मैना: भोजपुरी साहित्य क उड़ान (Maina Bhojpuri Magazine)\nHome चौधरी कन्हैया प्रसाद सिंह 'आरोही' डॉ. स्वर्ण लता संस्मरण Bhojpuri Lekh बाबूजी: भोजपुरी जेकर प्राण रहे - डॉ. स्वर्ण लता\nबाबूजी: भोजपुरी जेकर प्राण रहे - डॉ. स्वर्ण लता\nबाबूजी चौधरी कन्हैया प्रसाद सिंह के संस्मरण लिखे बइठनी तऽ दिमाग में बचपन से लेके बाबूजी के निधन तक के स्मृति आँखी का आगा नाच उठल बाकिर शुरुआत कहाँ से करीं ई समझ नइखे आवत। हम दू भाई आ पाँच बहिन में नीचे से तीसरी हवीं। बाबूजी एगो सरकारी पदाधिकारी रहीं बाकिर गाँव से जुड़ाव हरदम रखनीं। ओकरा पीछे इहे सोच रहे कि गांव, माटी के संस्कार से हमनी के दूर ना रहे के चाहीं। बाबूजी दू भाई रहीं। चाचा बड़ रहलन। गाँव आ परिवार से उनकर लगाव रहे कि चाचा के निधन का बाद आपन तबादला गाँव के निकट प्रखंड/जिला में कराके गाँव से आ जा के कई बरिस ले सरकारी कर्तव्य के निर्वहन कइलन।\nस्त्री शिक्षा आ बेटा- बेटी में बराबरी, दूनो चीज के उदाहरण खाली सैद्धांतिक रूप से ना व्यवहारिक रूप में उहाँ में भरल रहे। विपरित परिस्थितिओ में हमनी पाँच बहिन के पढ़ाई में बाधा ना आवे दिहलन। हम तऽ शादी के बाद उहाँ के कहला पर भोजपुरी में एमए आ पीएचडी कइनी। हमार शोध के विषय भोजपुरी बालगीत जेकरा में बाबूजी के सहयोग ना रहित तऽ हम पूरा ना कर पइतीं काहे कि भोजपुरी बाल गीत पर साहित्य आ सामग्री बहुत कम उपलब्ध रहे। पढ़ाई, लिखाई, खेल, भ्रमण, बाजार कवनो क्षेत्र होखे हर क्षेत्र में भाई लोग के बराबरी में हमनी पांचों बहिन के खाली मोके (मौका) ना दिहलन बलुक शादी के बादो हमनी केअपना पैर पर खड़ा होखे खातिर हर संभव मदद कइलन। हमरा घर में आज ले बेटा बेटी में कवनो फर्क ना बुझाइल।\nभोजपुरी तऽ उनकर प्राण रहे। सांस से जुड़ल रहे। नहात, खात, सुतत, जागत भोजपुरी। आपन खा के, आपन खिया के दिन रात माई भाषा के सेवा कइलन। जहाँ रहनी भोजपुरी उनकर दुनिया रहल। हिन्दी भा कवनो भाषा के मंच होखे उहाँ का आपन प्रस्तुति भोजपुरी में देत रहनी। आरा में आपन घर वीर कुंवर सिंह विश्वविद्यालय परिसर से सटल रहे। भोजपुरी एमए पीएचडी के शायदे कोई छात्र होई जेकरा के मदद ना कइले होइहन। हिन्दी लिखे वाला के भोजपुरी लिखे खातिर प्रोत्साहने ना बलुक माई भाषा खातिर लिखे के बाध्य करत रहलन। भोजपुरी के कवनो पत्रिका निकले तऽ ओकरा खातिर रचनाकार लोग से रचना लिखवा के भेजबे ना करस बलुक पत्रिका के एक-दू दर्जन प्रति मँगवा के बाँटसऽ भा बेच के पइसा भेजवा देस ताकि पत्रिका के कुछ आर्थिक मदद मिल जाए। लोग भोजपुरी के विश्वकोश, भोजपुरी के योगी, भोजपुरी के दधिचि के संज्ञा से संबोधित कइलस बाकिर उहाँ के उपाधि सम्मान के कागज के टुकड़ा का पीछे ना जाके एके लक्ष्य माई भाषा माथे पगड़ी खातिर दिन रात लागल रहनी। उहाँ का निधन ब्रेन हैमरेज से भइल। मृत्यु के समय भी तीन गो भोजपुरी सेवी के आपन नया लिखल कविता सुनावत रहीं कि कुर्सी पर एक तरफ गर्दन लटक गइल। आखिर भोजपुरी उनकर प्राण जे रहे।


बदलत जा ता गउआँ-दुआर - प्रभाकर पांडेय - मैना: भोजपुरी साहित्य क उड़ान (Maina Bhojpuri Magazine)\nHome प्रभाकर पांडेय Bhojpuri Kahani बदलत जा ता गउआँ-दुआर - प्रभाकर पांडेय\nबदलत जा ता गउआँ-दुआर - प्रभाकर पांडेय\nऊँखियाड़ी में से एक बोझा गेड़ ले के लवटल रहनी तवले कहीं से रमेसरी काकी मिल गइली। हमके देखते कहतारी, 'ए बाबू तूँ तऽ फगुआ में कबो घरे ना आवेलऽ। ए बेरी कई बरीस की बाद आइल बाड़ऽ।'\n'का करीं काकी, रोजी-रोटी के सवाल बा, ना तऽ केकरा घर छोड़ी के परदेस में रहे के मन करी?'\nहमरी एतना कहते काकी कहतारी, 'अच्छा, ठीक बा, झँटीकट्टा में गेड़ धइले की बाद तनी हमरी दुआरे की ओर उपरइहऽ बाबू, कोल्हुआड़ चलता। पीए के कचरसो मिली अउर साथे-साथे गरमागरम महिया।”\nझँटीकट्टा में गेड़ धइले के बाद हम भँइसी के नादे पर से उकड़ा के खूँटा पर बाँधि देहनी। ओकरी बाद ओकर ओढ़नी-सोढ़नी ठीक कइले की बाद रमेसरी काकी की दुआरे की ओर चल देहनीं। रमेसरी काकी की दुआरे पर पहुँची के का देखतानी की पिंटुआ गुलवरी झोंकता अउर फगुआ टेरले बा। अपनी आप में ऊ एतना मस्त बा की हमार उहाँ पहुँचल ओकरा बुझइबे ना कइल। हमहीं टोकनी, 'अउर हो, पिंटु लाल! का होत जाता? खूब नऽ फगुआ टेरतारऽ।'\nए पर पिंटुआ कहता, 'भइया तोह लोगन की आसिरबाद से सब बढ़िया चलता। अच्छा कइलऽ ह कि ए बेरी फगुआ में घरे चलि अइलS हऽ। कचरस पियऽ, तवकेल कुछ समय में महियो तइयार हो जाई।'\nहम कहनीं, 'हँ बाबू, बहुत दिन हो गइल महिया खइले। कचरस तऽ सहरियो में मिल जाला पर गरमागरम महिया खातिर जीव तरसेला।'\nमहिया-ओहिया खइले की बाद घरे पहुँचनी। घरवों माई दसगो ऊँखी तुड़वा के मँगवले रहे अउर ओ के पेरवा के रसिआव बनववले रहे। ना-ना कहत भर में एगो बड़हन कटोरा में एक कटोरा रसिआव खिलाइए देहलसी।\nसाझीं खान समति खातिर पतई बिटोरे गइनीं जाँ। लइकन के लंठई चरम असमान पर रहे। देखते-देखते खमेसर बाबा की गोहरउरी में टूट पड़ने सन। हम घोंघिअइनी की अरे पूरा गोहरउरिया टूड़ि के मति उठा लऽ लो कुल। दु-चारगो गोहरा उठावऽ कुल। पर हमरी बाती पर के धेयान देता। उनकर पूरा गोहरउरी तहस-नहस हो गइल। गोहरा उठा के सब लइका भागत-परात गढ़ही किनारे अइने सन अउर उ पूरा गोहरा समति में डडले की बाद एक बेर फेनु हुमच्चा बाँधि के खमेसर बाबा की खरिहाने में पहुँची गइने सन। ना केहू के रोक रहे अउर ना टोक। अउर केहू, केहू के सुनलहूँ के तइयार ना रहे। खमेसर बाबा की खरिहाने में पलानी छावे खातिर पतहर गाँजल रहे अउर बगलिए में नेवँछि के पतई धइल रहे। अबहिन केहू कुछ कहो तवलेकहिं सब लूट पड़ने सन अउर केतने बोझा पतहर अउर पतई उठा के गढ़ही की ओर भगने सन।\nअबहिन समति में उ पतहर, पतई गँजात रहे तबलहीं खमेसर बाबा लउर उठवले गरियावत समति की लगे पहुँचने। सब लइका भागि-परा गइनेसन। खमेसर बाबा हांड फोंड़ि के गरिआवत रहने। ओ बेरा अगर कवनो लइका धरा गइल रहित त उ जरूर ओकर कपार फोड़ि देले रहतें। खमेसर बाबा की पीछे-पीछे उनकर दुनु लइका लोग भी पहुँचल। उ लोग समति पर से पतहर, पतई उठा के फेरु लिया के खरिहाने में गाँजि देहल।\nएन्ने लइका कहाँ मान में आवे वाला रहने सन। जब भिनसहरा भइल, उ कुल गोल बना के खमेसर बाबा की खरिहाने की लगे जमा हो गइनें सन। सब केहू चुपचाप रहे। खमेसर बाबा अउर उनकर दुनु लइका लउर लेहले खरिहनवे में पतहर, पतई की लगहीं सुतल रहे लोग। पर रातिभर मेहनत कइले की कारन अब ओ लोगन के खूब ओंखी लागि गइल रहे। एगो लुकारा में आगि लगा के ओ पतहर में फेंका गइल। लुकारा फेंकते फेरू से लइका भागि-परा गइनेंसन। खरिहाने में पहतर-पतई से लहासि उठे लागल। एइसन लागल की ओ लहासि में खमेसर बाबा अउर उनकर दुनु जाने लइको सोवाहा हो जाई। इ लहासि देखि के भागल-पराइल सब लइकन के साँप सूँघी गइल। केहू लगे तऽ ना आइल पर दूरहीं से अपनी करनी पर जरूर पछतात रहे।अच्छा भइल की तवलेकहीं लालजी बाबा जागि गइल रहनें अउर डोल-डाल होके लवटल रहनें। लहासि देखि के उ चिल्लात दउड़ने अउर खमेसर बाबा अउर उनकरी दुनु लइकन के जगवने। अगर उ दू-चार मिनट अउर देरी से पहुँचल रहतें त सब कुछ तबाह हो गइल रहित अउर सायद हमरी गाँव से हमेसा-हमेसा खातिर फगुआ के तेवहारो। लालजी बाबा कुछ लोग के नाव धऽ के हाँक लगवने। लोग बाल्टी में पानी ले-ले आके आगि बुतावे लागल। आगि बुतावल सुरु होते सब लइका लंक लगा के अपनी-अपनी घरे भागि गइनें कुल। खमेसर बाबा अउर उनकर दुनु लइका बिना कुछ बोलले आपन बिछवना अउर लाठी उठावल लोग अउर अपनी घर की ओर चल देहल लोग। अइसन लागत रहे की ओ लोगन के अब ए पतहर अउर पतई से पूरा तरे मोहभंग हो गइल बा।\nआगि बुतवले की बाद कुछ गँवई बुढ़-पुरनिया के गुस्सा लइकन पर निकले त कुछ खमेसरे बाबा के दोस दे लोग। कुछ लोग के कहनाम रहे की खमेसर बाबा के समति में से पतई उठावल ना चाहत रहल हऽ अउर अगर उठइबे कइनें हँ त सब लोग के ओही बेरा बोला के कहले रहतें त ओ ही बेरा लइकन के डँटाई हो गइल रहित। खैर पर गाँव के बुढ़वा गोल लइकन पर एकदम से रिसिआ गइल। एक जाने पुरनिया कहनें की अब जुग-जबाना बदलता। त जबाना की हिसाब से काम करे के चाहीं। अगर ए पतई बिटोरले के ले के कपड़ फोड़उअल हो गइल रहित त गाँव-जवार में अपनी गाँव के केतना हँसाई होइत।\nओही बेरा बाबा हमके हाँक लगवने अउर हमरी पहुँचते कहने, 'ए बाबू, ए सब की पीछे तूँही बाड़ऽ। तीन-चार साल गाँव में फगुआ बड़ी निमन से निबहि गइल हऽ, पर ए साल तोहरी अवते हंगामा सुरु हो गइल बा। ए बाबू बकसि दऽ।'\nहम कुछ बोलनीं ना। चुप्पे रहि गइनीं पर एगो बाति हमरी दिमाग में चलत रहे कि का ए सब के जिम्मेदार हमहीं बानी? खैर छोड़ी उ सब, फगुआ आ गइल बा, फगुआ मनाइबीं पर केहू के दिल दुखा के ना, सबके हँसा के।


देश दुनिया के खबर, शनिचर3सितम्बर का दिने – टटका खबर\nटी. श्रीनिवासन के राजस्थान के मुख्य सूचना आयुक्त बनावल गइल बा. ऊ पाँच तारीख के पद के शपथ लीहें.\nभोपाल के आरटीआई कार्यकर्ता शेहला मसूद के हत्या के जांच सीबीआई अपना हाथ में लिहलसि आ नापता लोग का खिलाफ मुकदमा दर्ज कर लिहलसि.\nअन्ना हजारे पक्ष के सक्रिय सदस्य अरविंदो केजरीवाल के संसद से विशेषाधिकार हनन के नोटिस भेजल गइल बा. किरण बेदी आ प्रशांत भूषण के पहिलही भेजल जा चुकल बा.\nकेंद्रीय वित्त मंत्री प्रणब मुखर्जी के कहना बा कि महँगाई चिंता के बाति बा बाकिर एकरा खातिर उठावल कदम के असर होखे में समय लागे वाला बा.\nभठियरपन का खिलाफ लड़ाई छेड़े वाला अन्ना हजारे के जेड श्रेणी के सुरक्षा दिहल गइल बा. अब चार गो सशस्त्र सुरक्षाकर्मी आ दू गो निजी सुरक्षा अधिकारी चौबीसो घंटा उनुका सुरक्षा में तैनात रहीहें.\nआजु जब केन्द्र के मंत्रियन के “संपत्ति के आधिकारिक घोषणा” वेबसाइट पर डालल गइल त पता चलल कि सबले धनी कमलनाथ का लगे अढ़ाई सौ करोड़ रुपिया के संपति बा त ए के एंटनी का लगे सबले कम कुछ लाख के. प्रधानमंत्री का लगे बैंक जमा करीब सवा तीन करोड़ मिला के पाँच करोड़ के संपति बा. शरद पवार का लगे बारहे करोड़ के संपत्ति बा.\nकेंद्र सरकार आ उल्फा आजु युद्धविराम समझौते पर हस्ताक्षर कर दिहले आ तीन दशक से बेसी से जारी उल्फा के हिंसक गतिविधि रोक के अब राजनीतिक समाधान का दिसाईं काम होई.\nगुजरात के मेहसाना कस्बा के एगो डेयरी में शनिचर का दिने विस्फोट हो गइल जवना से कम से कम चार लोग मर गइले आ 20 लोग घवाहिल हो गइले.\nझारखण्ड के पलामू जिले में एगो आदमी नाजायज संबंध का चलते भइल झगड़ा में अपना मेहरारू आ दू गो लड़िकन के जिन्दा जरा दिहलसि.\nराजस्थान में एगो खाप पंचायत एगारह साल के एहो लड़िका के हत्या के आरोपी के गाँव से निकाल दिहलसि.\nआंध्र प्रदेश के तेलंगाना के सरकारी कर्मचारी3सितम्बर से बेमियादी हड़ताल पर जइहें.\nकलकत्ता उच्च न्यायालय के न्यायाधीश न्यायमूर्ति सौमित्र सेन शनिचर का दिने अपना वकीलन का मार्फत आपन इस्तीफा राष्ट्रपति प्रतिभा पाटील के सउँपवा दिहले. एहसे दू दिन पहिले ऊ इस्तीफा फैक्स कइले रहन.\nअन्ना हजारे के प्रमुख सहयोगी प्रशांत भूषण के कहना बा कि समय आ गइल बा कि सांसदन के मिलल विशेषाधिकार पर फेर से विचार कइल जाव.\nकेरल के उद्योग मंत्री पी.के. कुन्हलिकुट्टी शनिचर का दिने कहले कि विधानसभा में नेता प्रतिपक्ष वी.एस. अच्युतानंदन एहघरी तनिका परेशानी में बाड़े काहे कि उनुका बेटा आ एगो रिश्तेदार पर मामिला चलत बा.\nकोंकण क्षेत्र में बरखा का चलते रत्नागिरी के लगे पोमेंदी में जमीन धँसला से रेलगाड़ियन के आवाजाही फेरू रुक गइल बा.\nप्रधानमंत्री आ केंद्रीय मंत्रियन के संपति के घोषणा कर दिहल गइल. एह जानकारी के प्रधानमंत्री का वेबसाइट पर डाल दिहल गइल बा जहाँ से केहू चाहे त ओह विवरण के डाउनलोड कर सकेला.\nमुम्बई के छत्रपति शिवाजी अंतर्राष्ट्रीय हवाईअड्डे पर आजु शनिचर के स्पाइसजेट एयरलाइन के एगो जहाज के तकनीकी खराबी का चलते आपात स्थिति में उतारे के पड़ल. सगरी यात्री सुरक्षित बाड़े.\nमध्य प्रदेश के नरसिंहपुर जिला में दुर्घटना का बाद एगो मारुति वैन में आग लग गइल जवना से ओह पर सवार तीन लोग जर के मर गइल. लाश अबहीं चिन्हाइल नइखे.\nएगो शोध में बतावल गइल बा कि देश में शहरी युवतियन के जीवन शैली, काम के लमहर घंटा आ देरी भइल बिआहन का चलते कृत्रिम गर्भाधान करावे वाली औरतन के संख्या बढ़ रहल बा.\nकिरण बेदी का बाद अब प्रशांतो भूषण के विशेषाधिकार हनन के नोटिस मिलल बा. प्रशांत भूषण के कहना बा कि ऊ अपना बयान पर कायम रहीहन. साँच बोलला से केहू के विशेषाधिकार के हनन ना हो सके.\nमुम्बई हवाईअड्डा के मुख्य रनवे पर शनिचर का दिने फिसलल तुर्की जहाज अबहियो हटावल नइखे जा सकल जवना चलते मुख्य रनवे पर जहाजन के आवाजाही बंद बा. अगर मौसम ठीक रहल त साँझ पाँच बजे जहाज के हटावे के कोशिश कइल जाई.\nउड़ीसा के मल्कानगिरी जिला में काल्हु रात नक्सली हमलावर एगो भाजपा कार्यकर्ता के गोली मारके हत्या कर दिहले सँ.\nउज्जैन में साम्प्रदायिक हिंसा का बाद नौ थाना इलाका में कर्फ्यू\nउज्जैन,3सितम्बर (आईएएनएस). मध्य प्रदेश के उज्जैन शहर में दौलतगंज चौक पर गणेश प्रतिमा स्थापना होखला का चलते एगो संप्रदाय के लोग आपत्ति कइल आ कहल कि मूर्ति हटावल जाव. एही वाद विवाद में हिंसा भड़क गइल जवना में दू आदमी के मौत हो गइल बा आ एक दर्जन लोग घवाहिल हो गइल.\nहालात पर काबू पावे खातिर पुलिस लाठी चार्ज कइलसि आ आंसू गैस के गोला दगलसि. देर रात शहर के नौ गो थाना इलाका में कर्फ्यू लगा दिहल गइल. अगल बगल के जिलो से पुलिस मँगावल गइल बा. (इंडो-एशियन न्यूज सर्विस)\nकेंद्रीय स्वास्थ्य मंत्री गुलाम नबी आजाद के कहना बा कि देश में कुष्ठरोगियन के गिनिती जरुर घटल बा बाकिर ओकर उन्मूलन करे में अबही कई साल अउर लागी.\nकेंद्रीय दूरसंचार मंत्री कपिल सिब्बल कहलन कि कूट आंकड़ा का चलते सोशल नेटवर्किंग साइटन पर नजर राखल भारतीय सुरक्षा एजेंसियन ला मुश्किल काम बा.\nइस्तीफे का बावजूद सेन के खिलाफ लोकसभा में महाभियोग चल सकेला\nनई दिल्ली,3सितम्बर (आईएएनएस). कलकत्ता उच्च न्यायालय के न्यायाधीश पद से इस्तीफा दे चुकल सौमित्र सेन के खिलाफ लोकसभा में सोमार का दिने महाभियोग के कार्यवाही चल सकेला. बतावल जात बा कि महान्यायवादी जी.ई. वाहनवती एकर अनुशंसा कइले बाड़े कि सेन के इस्तीफा के बावजूद उनुका खिलाफ महाभियोग प्रस्ताव ले आवल जा सकेला.\nइहो कहल जात बा कि राष्ट्रपति कार्यालय के मिलल फैक्स पर सेन के ‘वास्तविक हस्ताक्षर’ नइखे. अब ओहिजा असल कापी चहुँपे के इन्तजार हो रहल बा. जब असली इस्तीफा मिली तब दस्तखत मिलावल जाई.\nसेन अपना वकील के मार्फत बियफे का दिने कोलकाता में इस्तीफे के एलान कइले रहले. सेन का खिलाफ महाभियोग प्रस्ताव राज्यसभा में पारित हो चुकल बा.\nसेन का खिलाफ यदि लोकोसभा में प्रस्ताव पारित हो जाता त सेन देश पहिला न्यायाधीश होखहें जिनका के संसद कदाचार खातिर हटाई. सेन पर आरोप बा कि उच्च न्यायालय उनुका के साल 1983 में सेन के 33.23 लाख रुपिया के हेराफेरी करे के दोषी बतवले रहे. (इंडो-एशियन न्यूज सर्विस)\nगुजरात के पूर्व मंत्री हरेन पंड्या के हत्या के मामिला में न्याय खातिर उनुकर दू गो बहिन प्रधानमंत्री मनमोहन सिंह से गोहार लगइहें. एगो बहिन के आरोप बा कि पंड्या के हत्या में मुख्यमंत्री नरेंद्र मोदी के हाथ रहे.\nदिल्ली पुलिस तीन साल पहिले भइल मायापुरी विकिरण रिसाव हादसा खातिर दिल्ली विश्वविद्यालय के छह प्राध्यापकन का खिलाफ आरोपपत्र दाखिल कइले बिया. एह विकिरण से एक आदमी के मौत हो गइल रहे आठ गो लोग प्रभावित भइल रहे.\nदलित, जनजाति आ अल्पसंख्यक संगठनन का ओर से संसदीय स्थायी समिति का सोझा एगो ‘बहुजन लोकपाल विधेयक’ के प्रारूप पेश कइल गइल बा.\nसर्वोच्च न्यायालय शुक का दिने दिल्ली पुलिस से कहलसि कि ऊ पता लगावे ‘वोट खातिर नोट’ मामिला में रुपिया कहाँ से आइल रहे. एह काम खातिर पुलिस के चार सप्ताह के समय दिहल गइल बा.\nआर्थिक संकट के मुकाबला करे खातिर ब्राजील आपन राजकोषीय खरचा आ निवेश बढ़ाई. कहली ब्राजील के राष्ट्रपति डिल्मा रोसेफ.\nलीबिया के प्रशासन पूरा तरह अपना हाथ में लेबे खातिर विद्रोहियन के राष्ट्रीय अस्थायी परिषद के अधिकारी बेनघाजी से राजधानी त्रिपोली का ओर बढ़े के तइयार भइले.\nईरान अंतर्राष्ट्रीय समुदाय से परमाणु हथियारन के पूरा खात्मा आ ओकरा परीक्षण पर पूरा रोक लगावे के माँग कइले बा.\nन्यूयार्क सिटी के मेयर माइकल ब्लूमबर्ग सिख कोलिशन के पेश एगो विधेयक पर दस्तखत कर के ओकरा के कानून बना दिहले. अब एहिजा काम करे वाला कमचारियन के धर्म का आधार पर संरक्षण दिहल जाई.\nइराक में पिछला सात साल में 2003 से 2010 का बीच भइल आत्मघाती हमलन से 12,000 से अधिका नागरिकन के मौत भइल बा.\nलश्कर के एगो पाकिस्तानी समर्थक अमेरिका में गिरफ्तार कर लिहल गइल. लश्कर पर आरोप बा कि मुंबई हमला के पीछे उहे रहुवे.\nअल्जीयर्स चहुँपल गद्दाफी के परिवार के सुरक्षा खातिर नजरबंद कर के राखल जाई.\nमारुति-सुजुकी के मानेसर संयंत्र पर नया इकाई शुरू होखला का एक दिन बाद शनिचर का दिने 150 कार के उत्पादन भइल. एही संयंत्र पर श्रमिक समस्या पैदा भइल रहे.\nरूस लीबिया में कारोबार करत अपना कम्पनियन के हित के रक्षा करत रहे के बाति कहले बा.\nसलमान खान अभिनीत फिल्म ‘बॉडीगार्ड’ एक के बाद एक सफलता के नया आयाम बनवले जात बिया. घरेलू बाजार में कमाई के लिहाज से शानदार प्रदर्शन कइला का बाद अब ई फिल्म ने विदेश में कमाई के शाहरुख खान के फिल्म ‘माई नेम इज खान’ के मानको तूड़ दिहले बिया.\nबीतल जमाना के मशहूर अभिनेता शम्मी कपूर के अस्थी जम्मू कश्मीर का डल झील में दहवा दिहल गइल. कबो एही डल झील में तैरत शिकारा पर उनुकर गीत ‘तारीफ करूं क्या उसकी’ फिल्मावल गइल रहे.\nपहला एकदिना में भारत के बढ़िया पारी पर बरखा के पानी कहर बरसा दिहलसि लागत बा. खेल आठवाँ ओवर में बरखा का चलते रोक दिहल गइल बा. खेल के मान्यता खातिर कम से कम बीस ओवर के खेल होखल जरूरी बा.\nश्रीलंकाई क्रिकेट टीम के तीन मैचन का टेस्ट श्रृंखला के पहिलका मैच में 125 रन से हरा दिहलसे. एह जीत से आस्ट्रेलियाई कप्तान माइकल क्लार्क बहुते खुश बाड़े. पहिला पारी में 95 रन बनावे वाला माइकल हसी के ‘मैन ऑफ द मैच’ चुनल गइल बा.\nरिवरसाइड मैदान पर इंग्लैंड का साथ होत पहिला एकदिना में टॉस हरला का बाद बल्लेबाजी करे उतरल भारतीय क्रिकेट टीम के शानदार शुरुआत का बाद सलामी बल्लेबाज अंजिक्य रेहाने 40 रन बना के आउट हो गइले.\nएशियाई चैम्पियंस ट्रॉफी हॉकी : भारत अपना पहिला मैच में चीन के 5-0 से हरवलसि.\nश्रीलंका क्रिकेट टीम के कप्तान रहल माहेला जयवर्धने शतकन का दौड़ में आस्ट्रेलिया के सर डोनाल्ड ब्रैडमैन के बराबरी कर लिहले. ब्रैडमैन आ जयवर्धने टेस्ट मैचन में 29-29 शतक लगवले बाड़े.\nअमेरिकी ओपन में भारत के लिएंडर पेस, रोहन बोपन्ना आ सानिया मिर्जा अपना-अपना जोड़ीदारन का साथ अमेरिकी ओपन के तीसरा दौर में पहुंच गइल बा लोग.\nगॉल टेस्ट में आस्ट्रेलिया के जीत के राह में आइल बरखा. आजु खेल शुरु नइखे हो पावल.\nचीन के शहर ओरडोस में आजु पहिला एशियाई पुरुष चैम्पियंस ट्रॉफी हॉकी प्रतियोगिता में भारत के मुकाबला उद्घाटन मैच खातिर मेजबान चीन का साथे होई.


भिखारी ठाकुर सम्मान से नवाजल गइली प्रतिभा सिंह – Anjoria\nमार्च 30, 2010 गायिका अभिनेत्री, गीत गवनई, प्रतिभा सिंह, भोजपुरी\n२७ मार्च का देर शाम आरा का पटेल बस पड़ाव का लगे मैदान में आयोजित एगो भव्य समारोह में\nभोजपुरी गायिका अभिनेत्री प्रतिभा सिहं के जदयु सांसद मीना सिहं के हाथे आरा के भिखारी ठाकुर सामाजिक शोध संस्थान का तरफ से सम्मान राशि, मानपत्र, स्मृति फलक, आ शॉल दे के सम्मानित कइल गइल. प्रतिभा सिंह के प्रशंसा करत मीना सिंह कहली कि आजु का माहौल का उल्टा प्रतिभा लोकप्रियता पावे खातिर अश्लीलता के सहारा ना लेली. पुरातन लोकधुन के बखूबी गावेली आ साथही आधुनिको गीतगवनई में बेजोड़ बाड़ी.\nसमारोह में अगल बगल के गाँवन से चइता के सात गो शामिल भइल आ अपना गवनई से लोग के रात भर मनोरंजन कइल. एह गोल में से एगो रामाज्ञा राम के गोल रहे जे भिखारी ठाकुर का मण्डली में रहलें.\nबबलू जौनपुरी के टनाटन माल बा


इंजिनियरिंग प्रवेश परीक्षा प्रणाली में बदलाव साल २०१३ से – टटका खबर\nFeb 20, 2012 आईआईटी, इंजिनियरिंग प्रवेश परीक्षा\nबरिसन से चलत आ रहल इंजीनियरिंग प्रवेश परीक्षा प्रणाली में अगिला साल से बदलाव करे के फैसला केन्द्रीय मानव संसाधन मंत्रालय मंजूर कर लिहलसि. एह नया प्रणाली के लागू हो गइला का बाद अनेक तरह के प्रवेश परीक्षा ना होखी आ सगरी देश खातिर एकही प्रवेश परीक्षा करावल जाई. बतावल जात बा कि एहसे परीक्षार्थियन के सुविधा होखी आ उनुका एकही इम्तिहान देबे के पड़ी.\nएह नया इम्तिहान के नामो बदल दिहल गइल बा. अब एकरा के आईसीट (Indian Science Engineering Eligibility Test, ISEET) कहल जाई. एकर परीक्षा दू खण्ड में लिहल जाई. दुनु खण्ड तीन तीन घंटा के होखी आ एके दिन करा लिहल जाई. साल २०१३ के प्रवेश परीक्षा मार्च भा अप्रेल २०१३ में होखी.\nएहमें पहिला खंड में वस्तुनिष्ठ सवाल पूछल जाई. मकसद रही परीक्षार्थियन के समुझे के, सोचे के आ तार्किक विश्लेषण करे के क्षमता, कम्प्रिहेन्सन, क्रिटिकल थिंकिंग, आ लॉजिकल रिजनिंग, के जानकारी लिहल. अगिला खंड में परीक्षार्थियन के विज्ञान विषयन के जानकारी के जाँचल जाई. एह तरह से परीक्षार्थियन के सही आकलन हो पाई कि ऊ इंजिनियरिंग पढ़े लायक बाड़े कि ना.\nहालांकि सगरी प्रक्रिया के सबले विवादास्पद बाति बा बारहवीं के बोर्ड परीक्षा में मिलल अंक के महत्व. कहल गइल बा कि बोर्ड में मिलल अंक के वेटेज चालीस फीसदी से कम ना होखी आ जरूरत पड़ले पर एकरा के सौ फीसदी तक कइल जा सकी. जबकि प्रवेश परीक्षा में मिलल अंक के वेटेज कवनो हालत में साठ फीसदी से अधिका ना होखी.\nहर राज्य सरकार भा संस्थान एह बारे में आपन फैसला ले सकेला कि ऊ कवना अंके के कतना महत्व दी. मंत्रालय के कहना बा कि सांख्यिकी प्रक्रिया से देखल जा चुकल बा कि अलग अलग बोर्ड परीक्षा के अंक में कइसे संतुलन बनावल जा सकेला.\nपहिले कहल गइल रहे कि कानपुर आईआईटी एह परीक्षा के संचालन करी बाकिर एकर संचाल सीबीएसई करी. हँ, कानपुर आईआईटी के शैक्षणिक समूह एह प्रणाली पर आगे के तौर तरीका जरूर तय करी. अंदाज लगावल जात बा कि पहिला साल के परीक्षा केन्द्र से अनुदानित संस्थाने खातिर होखी.\nएह बदलाव का खिलाफ आवाज उठल शूरू हो गइल बा. कुछ लोग के कहना बा कि एह तरीका से प्रवेश मापदण्ड में एकरूपता ना आ पाई आ अलग अलग बोर्ड का चलते असंतुलन के हालात बन सकेला. कुछ खास बोर्ड से परीक्षा पास करे वालन के फायदा हो जाई त कुछ के नुकसान. एह तरीका से आईआईटी के विशिष्ट स्वरूप खतरा में पड़ जाई.\nदोसरा तरफ कुछ लोग के कहना बा कि एहसे विद्यार्थी अपना बोर्डो परीक्षा पर पूरा ध्यान दीहें आ तोता रटन्त वाला प्रणाली आ कोचिंग के धंधा करे वालन के चंगुल से विद्यार्थी आजाद हो जइहे.


If you want to increase courage in the corona epidemic you shoul definitely read this story Bhojpuri: कोरोना महामारी में बढ़ावे के बा हिम्मत तs पढ़ीं ई अजगुत कहानी – News18 हिंदी\nBhojpuri: कोरोना महामारी में बढ़ावे के बा हिम्मत तs पढ़ीं ई अजगुत कहानी\nकोरोना महामारी के बिकराल रूप देख के गांव में बहुत हताशा रहे. जांच खातिर अतना लमहर लाइन लागल रहे कि खाड़ा-खाड़ा गोड़ दुखा गइल. कोरोना तs जिनगी मुहाल क देले बा. महामारी में दुख अउर बिपत्ति के बीच करेजा कइसे काड़ा कइल जाला, एकर सीख 77 साल पुरान एगो कहानी में दिहल गइल बा. ई कहानी निरासा में आसा के संचार करेवला बा.\nLast Updated : April 27, 2021, 20:01 IST\nशिवशंकर सुमन जी हाईस्कूल में हिन्दी पढ़ावत रहीं. कोरोना महामारी के बिकराल रूप देख के गांव में बहुत हताशा रहे. आठ अदिमी के पोजिटिभ भइला से सभे बहुत डेरा गइल रहे. सरजू राय अउर भुनेसर चउधरी अस्पताल से जांच करा के आवत रहन. सुमन जी के देख के सरजू राय कहले, का कहीं माट साहेब, ई गरमी में हालत खराब हो गइल. जांच खातिर अतना लमहर लाइन लागल रहे कि खाड़ा-खाड़ा गोड़ दुखा गइल. कोरोना तs जिनगी मुहाल क देले बा.\nभुनेसर चउधरी निरास भाव में कहले, ई महामारी तs अइसन दिन देखा देखा देलस कि खून के रिस्ता भी पानी हो गइल. आज अखबार में पढ़नी कि बगसर में कइसे एगो बेटा कोरोना के डरे आपना माई के लाश लेवे से इंकार कर देलस. ई सब खबर पढ़-सुन के मन के धुकधुकी अउर बढ़ जाता. सुमन जी कहले, अगर आफत आ गइल बा तs ओकर सामना करहीं के पड़ी. मन में हिम्मत बढ़ावे के खातिर कवनो न कवनो उपाय करहीं के पड़ी. महामारी में दुख अउर बिपत्ति के बीच करेजा कइसे काड़ा कइल जाला, एकर सीख 77 साल पुरान एगो कहानी में दिहल गइल बा. ई कहानी निरासा में आसा के संचार करेवला बा.\nदुख में जिये के तरीका\nसुमन जी के बात सुन के सरजू राय अउर भुनेसर चउघरी के मन में ई कहानी जाने के खुदबुदी तेज हो गइल. दूनो जना सुमन जी मड़ई में अलगे- अलगे खटिया पर बइठ गइले. सरजू राय कहले, अब तs कहानी सुनिये के जाइब जा. सुमन जी कहले, ई कहानी 77 साल पुरान हs. एकरा के लिखले बाड़े महान साहित्यकार फणीश्वर नाथ रेणु. रेणु जी के ई कहानी 1944 में साप्ताहिक विश्वमित्र में छपल रहे. कहानी के नांव हs, पहलवान की ढोलक. 1944 के आसपास बिहार में मलेरिया अउर हैजा महामारी के रूप में फैलल रहे. रेणु जी के कहानी में श्यामनगर के जिकिर बा. श्यामनगर अब अररिया जिला के एगो गांव बा. 77 साल पहिले श्यामनगर के अगल-बगल गांव में हैजा अउर मलेरिया लाश के ढेर लगा देले रहे. डर, भय अउर मउवत से पूरा गांव में अइसन मनहूसी रहे कि जिनगी बेकार लागे लागल. लेकिन दुख अउर चिंता में डूबल लोग के सहारा बन गइल ढोलक के थाप. ई अवाज से गांव के लोग के जिनगी बदल गइल.\nरेणु जी आपन कहानी रचे खातिर एगो पात्र गढ़ले बाड़े लुट्टन सिंह पहलवान. पहलवानी में नांव कमाइला के बाद लुट्टन सिंह, श्यानगर के राज दरबार में बहाल हो गइले. कुछहीं दिन में ऊ इलाका के सबसे बड़का पहलवान बन गइले. पनरह साल तक लुट्टन के केहू हरा ना पवलस. श्यामनगर के राजा जब ले जिंदा रहले लुट्टन के तूती बोलत रहल. लेकिन उनका मरला के बाद लुट्टन के दुरदिन शुरू हो गइल. राजा साहेब के बेटा बिलाएत में पढ़त रहन. ऊ श्यामनगर लौटले तs पहलवानी पs खारचा के अनेरिया बता के लुट्टन के दरबार से हटा देले. तब ले लुट्टन के दूगो बेटा भी पहलवान हो गइल रहन. दरबार से हटला के बाद लुट्टन पहलवान अपना लइकन संगे गांवे लौट आइले. गांव के किनारा एगो मड़ाई लगा के रहे लगले. रोज-रोटी खातिर गांव के लइकन के पहलवानी सिखावे लगले. लेकिन खेतीहर मजूरन के गांव में चाउर गेहूम दे के केहू पहलवानी सिखल ना चाहत रहे. लुट्टन के रोटी पs आफत हो गइल.\nमहामारी के तांडव\nभुनेसर चउधरी पूछले, एकरा बाद का भइल. सुमन जी कहले, लुट्टन के केहू गुरु ना रहे. अखाड़ा के बहरी बाजे वला ढोल के थाप से लुट्टन के जीते के जोश मिलत रहे. ढोल के अवाज में लुट्टन के सुनाई पड़े कि आजा भिड़ जा, चाबस पाट्ठा, दांव काट के बिरोधी के पटक दे. एकरा बाद लुट्टन ढोल के ही आपन गुरू माने लगले. ऊ ढोलक के पूजा कर के अखाड़ा में कूदस. ऊ अपना लइकन के भी ढोलक बजा के पहलवानी सिखावत रहन. लुट्टन के ढोल के आवाज में अदिमी के बोली छिपल रहे. लेकिन अचके में आफत आ गइल. मलेरिया अउर हैजा से घरे-घरे अदिमी मरे लगले. छुआछूत के बेमारी रहे. घर में लाश पड़ल रहे लेकिन केहू उठावे खातिर तइयार ना. पूरा गांव में रोआरोंहट, चीख-पुकार मचल रहे. लाश के जरावल मोसकिल रहे. लोग बिना कफन के ही लाश नदी में बहावे लगले. बेटा भिरिये अंतिम सांस लेवे लेकिन माई लोग के बेटा कहे भी हिम्मत ना होत रहे. रिस्ता नाता सह बानी हो गइल रहे. सांझ होते लोग अपना झोपड़ी में घुस जाए. एक दोसरा के पूछे वला केहू ना रहे. गांव के बाताबरण समसान नियर मनहूस हो गइल रहे. अइसन में अमावस के अनहरिया रात अउर भयानक बुझाये लगे. लेकिन ओह मनहूस चुप्पी के एक अवाज रोज तूरत रहे. इहे अवाज जिनगी के अधार बन गइल.\nढोल के अवाज में गुरुमंतर\nसुमन जी के बात जारी रहे. लुट्टन पहलवान रोज रात भर ढोलक बजावस. सांझ से भोर तक. ढोल के अवाज में कवनो दवाई ना रहे कि ओकरा से बोखार ठीक हो जाइत. ढोल से महामारी के नाश भी संभव न रहे. लेकिन ओकर लगातार आवाज सुन के लोग के उदास मन में एगो भरोसा जाग जाय. लोग के ई बुझाये लागे कि केहू तs गांव में अइसन बा कि मउवत के भी ललकरले बा. ढोल के अवाज से दुख भुला के जिये के ललसा पैदा होखे लागल. रात के अन्हरिया में ढोल के थाप, लोग खतिर संजीवनी बूटी बन गइल.\nमउत के बीच जिनगी के आस\nसरजू राय कहले, कोरोना के कोप के बीच लुट्टन पहलवान जइसन अदिमी के ही जरूरत बा. सुमन जी कहले, लुट्टन के मार्मिक प्रसंग अभी तS बाकिये बा. एकदिन महामारी में लुट्टन के दूनो लइका चल बसले. लुट्टन पहलवान देह में माटी मल के दंड लगवले. एकरा बाद दूनो जवान लइका के कान्हा पs लाद के नदी में बहा अइले. गांव के लोग के बुझाइल कि ऐह दुख में लुट्टन आज राती खा ढोल ना बजइहें. लेकिन जइसही सांझ भइल ढोल के थाप गूंजे लागल. लोग चरज में पड़ गइले. लुट्टन पहलवान के हिम्मत के सभे दाद देवे लागल. ढोल के अवाज मउवत से लड़े के गुरुमंतर रहे. अब ई अवाज गांव के लोग के आदत बन गइल रहे. ई सुन के सांस के आस बढ़ जाये. बिना दावा-बिरो के ही लुट्टन जिनगी देवे वला बैद बन गइले. कुछ दिन के बाद एक रात ढोल के थाप ना सुनाई देल. लोग समझले कि पहलवान के शायद तबीयत ठीक न होखे. पांच दिन बीत गइल ढोल के अवाज ना आइल. भोर भइल त लुट्टन पहलवान के कुछ चेला गइले तS देखले कि उनकर लाश जमीन पS पड़ल बा. लुट्टन मर तS गइले लेकिन कतना लोग के जिये के हिम्मत दे गइले. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)\nसीतापुर जेल से रिहाई के बाद आजम खान पहुंचे SP नेता अनूप गुप्ता के घर, जानें वजह\nTags: Bhojpuri, Bhojpuri News, Coronavirus\nFIRST PUBLISHED : April 27, 2021, 20:01 IST


टटका खबर (अतवार, 16 अगस्त 2015, देश दुनिया) – टटका खबर\nआबूधाबी के क्राउन प्रिंस आ भारत के प्रधानमंत्री\nयूएई के दौरा पर चहुँपल प्रधानमंत्री नरेंद्र मोदी अतवार का दिने अबू धाबी में बनल दुनिया के सबले बड़हन आ शानदार शेख जायद मस्जिद चहुँपले त ओहिजा हजारन हजार लोग के भीड़ उनका स्वागत में मौजूद रहुवे. पीएम मोदी पहिला बेर कवनो मस्जिद में चहुँपल रहले आजु. यूएई सरकारो उनका स्वागत में कवनो कोर कसर ना छोड़लसि. एह यात्रा से मोदी दाउद इब्राहिम के बिजनेस पर लगाम लगावे में सफल होखीहें एह बात के उमेद जतावल जात बा. आतंकी दाउद के धंधा पर अंकुश लाग जाव त ऊ कतहीं रहो छटपटा के मर जाई.\nएने पाकिस्तान पिछला आठ दिन से जम्मू -कश्मीर में नियंत्रण रेखा आ सीमा ओह पार से भारी गोलाबारी जारी रखले बावे जवना चलते नाहियो त आधा दर्जन भारतीय नागरिकन के जान चल गइल बा. भारत सरकार आजु पाकिस्तानी उच्चायुक्त के बोला के आपन विरोध जतवलसि बाकिर उच्चायुक्तो महाबेयहा का तरह उल्टे भारते पर दोस लगावत बयान दिहलसि कि भारत एह बीच 73 बेर सीजफायर के लंघले बा.\nपाकिस्तान के आपने पोसल आतंकी आजु अतवार का दिने पाकिस्तानी पंजाब के अटक जिला में गृहमंत्री शुजा खानजादा के पैतृक आवास पर फिदायिन हमला क के उनका साथही करीब एक दर्जन अउरीओ लोग के जान ले लिहलसि. अनेके लोग घवाहिलो भइल बा. बाकिर पाकिस्तान के आँख खुले वाला नइखे आ ऊ आतंकियन के पोसे पाले से बाज नइखे आवे वाला. एह से पाकिस्तान से सहानुभूति ना ओकरा लाचारी पर दया आवत बा.\nपता ना ओह इलाका में का बात बा कि आए दिन कवनो ना कवनो हवाई जहाज लापता होखत रहत बा. अतवार का दिने इंडोनेशिया के एगो हवाई जहाज 54 गो यात्री आ चालक दल समेत लोग के लिहले पापुआ से लापता हो गइल बा. वइसे पापुआ में एह जहाज के मलवा मिले के बात कहल जात बा बाकिर अबहीं एकर पुष्टि नइखे भइल.\nदेश के मुस्लिम राजनीति के नयका दावेदार सेकूलर राजनीति करे वालन का छाती पर मूंग दलत नया नया जगहा आपना डेग बढ़वले जात बा. आजु एमआईएम अध्यक्ष असदुद्दीन ओवैसी बिहार में आपन पहिला रैली किशनगंज में कइलन आ हजारो लोग का भीड़ का सोझा अपना चुनावी भाषण में पीएम मोदी समेत मुस्लिम वोट के दावेदार बने वाला लालू प्रसाद आ नीतीशो कुमार पर निशाना सधलन.\nसीरिया के लड़ाकू विमान अतवार का दिने राजधानी दमिश्क का लगे विद्रोहियन के कब्जा वाले एगो इलाका पर हवाई हमला कइले स जवना से नाहियो त 82 लोग के मरे आ 200 से अधिका लोग के घवाहिल होखे के खबर बा.\nकांग्रेस आ ओकरा चाटुकार मीडिया के बेलगाम कोशिश का बादो व्यापम घोटाला के बात मध्यप्रदेश के जनता के भरमावे में फेल हो गइल आ ओहिजा के स्थानीय चुनाव में सगरी जगहा से भाजपा के शानदार जीत मिलल बा. पता ना एह जीत से दिग्विजय सिंह के कतना सदमा लागल, भा लागबो कइल कि ना.\nजइसे को तइसा मिले मिले, सोम को सोम, दानी को दानी मिले … वाला कहाउत के साँच करत आजु सुप्रीम कोर्ट के जस्टिस रहल मार्कडेय काटजू केजरीवालो के स्टाइल में उनका के जनमदिन के बधाई दिहलन. काटजू कहलन कि, “मैं धूर्त, शातिर और धोखेबाज केजरीवाल को बर्थडे की बधाई देता हूं, जिन्होंने दिल्ली के लोगों को सपने बेचे हैं.” अतने पर ना रुकले काटजू आ केजरीवाल के चापलूसन से घेराइल तानाशाह कह दिहलन. आशुतोष के केजरीवाल के सबले बड़का चम्मच बतवले बाड़न काटजू.\nराकांपा नेता तारिक अनवर के कहना बा कि लालू आ नीतीश के महागठबन्हन कवनो मुसलमान चेहरा नइखे देखल चाहत आ ई लोग हमेशा से मुसलमानन के दबावे के काम करत आइल बा. काहे कि एह लोग के लागेला कि मुसलमानन के जाए लायक कवनो दोसर गोल नइखे आ हारथाक के एही लोग लगे चहुँपिहें.\nकेन्द्र सरकार कानून बनावे जात बिया जवना का बाद लोग अपना घर में नौकर दाई राखे से पहिले नौ हजार बेर सोची. काहे कि पूरा समय काम करे वालन के अब कम से कम नौ हजार रुपिया महीना के तनखाह देबे का साथे साथ ओह लोग 15 दिन के तनखाह का साथे छुट्टी, मैटरनिटी लीव वगैरहो देबे के पड़ी आ श्रम कानून के पालन करे के पड़ी.\nपीएम मोदी कहलन कि 1000 दिन में देश के 18000 गाँवन में बिजली चहुँपा दीहल जाई त बिहार के मुख्‍यमंत्री नीतीशो कुमार एलान कर दिहलन कि अगिला साल नवंबर से पहिले बिहार के सगरी गाँवन के बिजली चहुँपा दीहल जाई. नीतीश के बढ़िया से मालूम बा कि तबले उनका रहहीं के नइखे एह से कवनो एलान बहुते आसानी से कर सकेलें. बाद में जे सरकार बनाई से ओकरा के पूरा करत रहो.\nबिहार के राज्यपाल का रूप में आजु रामनाथ कोविंद के किरिया धरा दिहलन हाई कोर्ट के कार्यकारी मुख्य न्यायाधीश एकबाल अहमद अंसारी. नौ महीना का बाद बिहार के पूरा समय वाला राज्यपाल मिलल बा. एह मौका पर मुख्यमंत्री नीतीश कुमार आ उनकर मंत्रियन का अलावे. विधान परिषद सभापति अवधेश नारायण सिंह, विधान सभा अध्यक्ष उदय नारायण चौधरी, झारखंड विधानसभा अध्यक्ष दिनेश उरांव, पंजाब विधानसभा अध्यक्ष चरणजीत सिंह अटवाल, विधान परिषद में नेता प्रतिपक्ष सुशील कुमार मोदी आ विधानसभा में नेता प्रतिपक्ष नंदकिशोर यादव समेत अनेके खासमखास लोग मौजूद रहुवे.\nसीट ले के एनडीए का भीतर ताकत आजमाइश के दौर चलत बा. राष्ट्रीय लोक समता पार्टी के अध्यक्ष आ केंद्र सरकार में मंत्री उपेंद्र कुशवाहा के कहना बा कि भाजपा 102 सीट से लड़े आ बाकी सीट सहयोगियन ला छोड़ देव. काहे कि पिछला चुनाव में ऊ अतने सीट से लड़ल रहुवे नीतीश से गठबन्हन बना के. कुशवाहा के अपना पार्टी ला 67 सीट चाहीं.\nराष्ट्रीय जनता दल के वरिष्ठ नेता रघुवंश प्रसाद सिंह ने जदयू पर गठबंधन धर्म छोड़े के बात कहत आपन नाराजगी जतवलन आ कहलन कि आपसी मेलजोल के कमी का चलते एह महागठबन्हन के औकात नइखे कि एनडीए के चुनौती दे सको. कहलन कि सीट बँटवारा में कवनो मानक नइखे मानल गइल आ मनमानी से फैसला क लीहल बा.\nसारण जिला के भरपुरा गांव में अतवार का भोरे डकैत एगो होटल मालिक का घर से पाँच लाख रुपिया के संपति लूट ले गइले.\nअतवार का दिने साइना नेहवाल जकार्ता में होखत विश्व बैडमिंटन चैंपियनशिप के फाइनल में स्‍पेन के कैरोलिना मारिन से हार गइली. बाकिर तबहियो एह चैंपियनशिप में रजत पदक जीतेवाला पहिला भारतीय बैडमिंटन खिलाड़ी बन गइली साइना नेहवाल. विश्‍व चैंपियनशिप में खेले उनकर ई छटवां मौका रहुवे.\nओने पोलैंड में दीपिका कुमारी आ मंगल सिंह चंपिया के भारतीय मिक्‍स्‍ड डबल्‍स टीम तीरंदाजी विश्व कप के तीसरा दौर में रजत पदक जीतलस. फाइनल में भारतीय जोड़ी मैक्सिको के आइदा रोमन आ जुआन रेने सेरानो से हार गइल.\nटेनिस में सानिया मिर्जा आ मार्टिना हिंगिस के जोड़ी कनाडा ओपन टेनिस टूर्नामेंट के सेमीफाइनल में हार गइल. एह माथ जोड़ी के फ्रांस के कैरोलिन गार्सिया आ कैटरिना श्रेबोतनिक के जोड़ी हरा दिहलसि.\nTags: News in Bhojpuri, आबू धावी, टटका खबर, बिहार विधानसभा, भोजपुरी में खबर., मोदी


टटको में टटका खबर : 28 अक्टूबर 2014, मंगल – Anjoria\nटटको में टटका खबर : 28 अक्टूबर 2014, मंगल\nअक्टूबर 28, 2014 Breaking News in Bhojpuri, आरा, कैमूर, गाजीपुर, गोपालगंज. सासाराम, गोरखपुर, चंदौली, छपरा, जौनपुर, टटको में टटका, देवरिया, पश्चिमी चंपारण, पूर्वी चंपारण, बक्सर, बलिया, बेतिया, भदोही, मऊ, मोतिहारी, रोहतास, वाराणसी, सिवान\nराष्ट्रपति भवन में वियतनाम गणराज्य के प्रधानमंत्री न्युन तंग जुंग आ उनुका पत्नी त्रान थैन किम के स्वागत करत प्रधानमंत्री नरेन्द्र मोदी.\nपिछला दिने पश्चिम बंगाल के दक्षिण परगना जिला में भइल मारपीट का बाद तृणमूल कांग्रेस गोल आजु अपना नेता अराबुल इस्लाम के छह बरीस ला गोल से निकाल दिहलसि. एह वारदात में दू आदमी के मौत हो गइल रहे.\nमहाराष्ट्र में सबले बड़का गोल बन के उभरल भाजपा आजु अपना विधायक दल के नेता चुन लिहलसि आ अपना प्रदेश अध्यक्ष देवेन्द्र फणनवीस राजय के पहिलका भाजपा मुख्यमत्री बनीहें. पद के किरिया 31 तारीख के लेबे के बतावल जात बा.\nतीन बरीस ला वरिष्‍ठ पत्रकार डॉक्‍टर ए सूर्यप्रकाश के प्रसार भारती बोर्ड के नया अध्‍यक्ष बनावल गइल बा. डॉक्‍टर सूर्यप्रकाश के टेलीविजन आ प्रिंट मीडिया दुनू के पुरहर अनुभव बा.\nप्रसार भारती के मुख्‍य कार्यकारी अधिकारी जवाहर सरकार के आजु दुनिया के सबले बड़ टेलीविजन आ रेडियो संगठन एशिया प्रशांत प्रसारण संघ के उपाध्‍यक्ष चुन लिहल गइल. उनकर चुनाव चीन के मकाउ में भइल संघ के 51वीं महासभा का दौरान निर्विरोध भइल.\nवाराणसी के जनसा इलाका में आजु एगो औरत के आग से झउँसला का चलते मौत हो गइल. आग कइसे लागल एह बात पर संदेह होखत बा.\nसुप्रीम कोर्ट आजु केन्द्र सरकार के हाथ बान्ह दिहलसि आ कह दिहलसि कि काल्हु बुध के ओह सगरी नाम के खुलासा क दिहल जाव जवना लोग के नाम विदेशी बैंक खाता राखे वालन में शामिल बा. पता ना कवना कारण सरकार चाहत रहुवे कि अबहीं सगरी नाम जाहिर मत कइल जाव. एही बीच इहो बात सामने आ गइल कि पिछला युपीए सरकार 109 लोग के आम माफी दे दिहले बिया.\nवाराणसी तहसील कार्यालय का सोझा आजु मंगल का सबेरे सड़क पार करत एगो निजी स्कूल के बस कंडक्टर के मौत ट्रक से कचरइला का चलते हो गइल.\nशेयर बाजार में मंगल का दिने तेजी देखे के मिलल आ 128 अंक चढ़ के आ निफ्टी 36 अंक चढ़ के बंद भइल.\nजौनपुर जिला के सिधवन औद्योगिक क्षेत्र में देशी शराब बनावे के एगो नाजायज फैक्टरी के भंडाफोड करत पुलिस दू जने के गिरफ्तार क लिहलसि.\nदिल्ली सरकार आजु मंगल का दिने एलान कइलसि कि काल्हु बुध का दिने छठ का मौका पर सार्वजनिक अवकाश रही.\nउत्तर प्रदेश में सरकार चलावे वाला समाजवादी गोल अगिला महीना होखे जात जम्मू कश्मीर आ झारखंड विधानसभा चुनाव में आपन उमीदवार खड़ा करी.\nगोण्डा के देहात कोतवाली इलाका में एगो बिआहल औरत फांसी लगाके जान दे दिहलसि.\nगोरखपुर के पीपीगंज इलाका में सोमार का रात दू गो गाड़ी टकरइला से भइल सड़क हादसा मे दू जने के मौत हो गइल आ छहजने घवाहिल हो गइले.\nदिल्ली के तीन गो विधानसभा सीट पर उपचुनाव खातिर आजु अधिसूचना जारी हो गइल. एह बीच सुने में आवत बा कि उपराज्यपाल भाजपा के सरकार बनावे ला नेवत सकेले बाकिर भाजपा चाहत बिया कि चुनावे करा लिहल जाव.\nअपना दल के अध्यक्षा कृष्णा पटेल आजु अपना छोटकी बेटी आ मिर्जापुर से सांसद अनुप्रिया पटेल के पार्टी के राष्ट्रीय महासचिव पद से हटा दिहली. बतावल जाता बा कि ऊ पार्टी में अनुप्रिया के पति के दखलदाजी का चलते नाराज बाड़ी.\nराज्यसभा चुनाव के घोषणा होखते उत्तर प्रदेश से राज्यसभा पहुंचे ला सगरी गोल में जोड़-तोड़ शुरू हो गइल बा. सपा के चार सीट मिलल पक्का बा आ एहमें बलिया के सांसद रहल आ प्रधानमंत्री रहल चन्द्रशेखर के बेटा नीरज शेखर के राज्यसभा भेजल जा सकेला. पिछला लोक सभा चुनाव में मुलायम के परिवार के लोग छोड़ दोसर कवनो सपाई ना जीत पावल.\nकबो छठ का मौका पर बिहार के मुख्यमंत्री आवास छठी मइया के गीतन से गुलजार रहल रहुवे बाकिर अबकी बेर ओहिजा सन्नाटा पसरल बा. लालू प्रसाद के सरकारी आवासो पर इहे हाल बा.\nसुप्रीम कोर्ट आजु नाराजगी जतवलसि कि दिल्ली में सरकार बनवावे में देरी काहे होखत बा. केन्द्र सरकार आजु अदालत के जानकारी दिहलसि कि राष्ट्रपति उप राज्यपाल के दिल्ली विधानसभा में सबसे बड़का दल के सरकार बनावे के नेवते के सलाह दे दिहले बिया. एह पर कोर्ट पूछलसि कि ई काम पहिले काहे ना हो सकल. हर बेर अदालत में तारीख का दिने काहे एह तरह के फैसला होखत बा कि सुनवाई टरवावे के मौका मिल जाव.\nरोहतास जिला के संझौली इलाका के बैरी गांव का एगो खेत से एगो रिटायर्ड फौजी के लाश मिलल बा.\nपूर्वी दिल्ली के त्रिलोकपुरी इलाका आजु तनाव घटला आ हिंसा के कवनो घटना ना होखला का बाद कर्फ्यू में तीन घंटा के ढील दिहल गइल जेहसे लोग जरूरत के सामान खरीद सको.\nआरा, बलिया, छपरा, देवरिया, सिवान, गोपालगंज. सासाराम, रोहतास, बक्सर, कैमूर, पूर्वी चंपारण, पश्चिमी चंपारण, गाजीपुर, मऊ, गोरखपुर, चंदौली, भदोही, वाराणसी, मोतिहारी, बेतिया, जौनपुर वगैरह भोजपुरिया इलाका के खबर भोजपुरी में पढ़े ला टटका खबर पर जाईं\nटटको में टटका खबर : 27 अक्टूबर 2014, सोमार\nटटको में टटका खबर : 29 अक्टूबर 2014, बुध


छपरा न्यूज, 29 मई 2016 – टटका खबर\nचुनाव बिहार शिक्षा\nMay 29, 2016 छपरा, जेपी विश्वविद्यालय, दीक्षान्त समारोह, बक्सर, मेडिकल कॉलेज, रोहतास, सि‌वान\nजेपी विश्वविद्यालय के तिसरका दीक्षान्त समारोह में बिहार के राज्यपाल आ कुलाधिपति रामनाथ कोविंद जी का हाथे 14 गो छात्रावन समेत कुल्ह 267 गो विद्यार्थियन के उपाधि दीहल गइल. एह मौका पर कुलाधिपति कोविंद सारण के माटी के सपूतन – देशरत्न राजेन्द्र प्रसाद, मजहरुल हक, गौतम ऋषि, ऋषि दधिचि, राजा मोरध्वज, भिखारी ठाकुर, राहुल सांस्कृत्यायन, आ लोकनायक जयप्रकाश नारायण – के याद करत कहलन कि एह लोगन के आदर्शन के अपना जिनिगी में उतारे के कोशिश करे के चाहीं.\nबिहार के तीन गो मेडिकल कॉलेजन में दाखिला पर संकट आ गइल बा. मेडिकल काउन्सिल के कहना बा कि राजकीय मेडिकल कॉलेज बेतिया, पावापुरी मेडिकल कॉलेज अउर अनुग्रह नारायण मेडिकल कॉलेज गया के सीट में बढ़ोतरी ना कघल जा सके. एह कॉलेजन का अलावा छह गो कॉलेजन के सीट बढ़ावे के मंजूरी मिल गइल बा.\nसिवान के कुख्यात आ इनामी ओपराधी रईस खां समेत चार गो बदमाशन के शनिचर का साँझे पुलिस सिसवन थाना के ग्यासपुर से गिरफ्तार क लिहलसि. एकनी पर हत्या आ किडनैपिंग के कई गो केस दर्ज बा.\nछपरा सिवान रोड पर रसूलपुर के बंशी छपरा का सोझा एगो औरत के मौत सड़क हादसा में हो गइल. सिवान जिला के हुसेना बंगरा गाँव से ई औरत अपना बेटा आ दावर साथे मोटरसाइकिल से अपना नइहर पचरुखिया जात रहुवे जब एगो ट्रक से धक्का लाग गइल. देवर आ बेटा के अस्पताल में भरती करावल गइल बा.\nछपरा पुलिस नीतीश सरकार के नशाबंदी लागू करे खातिर मुँहसुंघी अभियान चलावत बिया. बलिया आ देवरिया का तरफ से छपरा ओर आवत रेलगाड़ियन के सवारियन के मुँह सूंघ के पता लगावल जाई कि ई लोग शराब पीयले बा कि ना. शराब के गंध मिलला पर ओह लोग के जेल भेज देत बिया पुलिस.\nपत्रकार राजदेव हत्याकांड के मास्टरमाइन्ड लड्डन मियाँ का घरे कुर्की जब्ती करे के आदेश खातिर अदालत से गोहार लगवले बावे पुलिस प्रशासन.\nमध्यप्रदेश के एगो फर्जी एनजीओ बिहार के बक्सर जिला में आठ गो हाई स्कूल खोल के दू करोड़ रुपिया से अधिका के गोलमाल क लिहले बावे. अब मामिला के तहकीकात शुरू हो गइल बा.\nकाल्हु के आन्ही पानी आ ठनका गिरला से नाहियो त पाँच जने के मौत होखे के खबर बा. बक्सर में दू जन के मौत भइल बा.\nसारण जिला के मढ़ौरा बिजली आफिस से कर्मचारियन के गोली मार के एक लाख रुपिया लूट ले गइले सँ बदमाश.\nरोहतास में विक्रमगंज के शिवपिर गाँव में बिजली के करंट लगला से काल्हु एगो नवही के मौत हो गइल.\nकेरल में भइल राष्ट्रीय यूथ एथेलेटिक्स में बिहार छह गो पदक जीत के आठवाँ जगहा आइल बा.


फेरु चलल आदि शक्ति आ रमाकांत प्रसाद के सिक्का – Anjoria\nआदि शक्ति इंटरटेनमेंट अउर रामाकांत प्रसाद के सिक्का एक बेर फेर चलल बा कुमारी माई मूवीज के बैनर तले बनल निर्माता-निर्देशक रमाकांत प्रसाद के फिल्म ‘जान तेरे नाम’ से जवन बिहार का बाद अब मुंबई आ उत्तर प्रदेश में सफलता के झंडा गाड़त बिया. एह फिल्म के देखे खातिर सिनेमाघरन में लमहर लमहर लाइन देखे के मिलत बा. एक्शन स्टार विराज भट्ट आ खेसारीलाल यादव के मुख्य भूमिका वाली एह फिल्म के सफलता से खुद रमाकांत प्रसादो उत्साह में बाड़ें. उनका चारो ओर से बधाई मिलत बा.\nगोरखपुर के यूनाईटेड टॉकीज में फिल्म देखे आइल नदीम खान के कहना रहे कि फिल्म के प्रोमो देख के लागल कि ई फिलिम अलगे तरह के बा. मुंबईओ में जब फिलिम लागल त ओहिजो दर्शकन के उछाह के अंदाज वइसने रहल. लोग ब्लैक में टिकट खरीद के देखल, पहिला बेर तीन-तीन शहर में एकर एक साथ स्पेशल स्क्रीनिंग करावल गइल जवन एगो रिकार्ड बना दिहलसि.


निरहुआ व्यवहारकुशल आ दिलदार मनई हउवें – Anjoria\nदिनेश लाल यादव निरहुआ के भोजपुरी सिनेमा के सुपर स्टार का साथे साथ जुबिली स्टार मानल जाला काहे कि उनका फिल्मन के सफलता तय रहेला. बाकिर दिनेश लाल यादव एगो मजगर अभिनेता का साथेसाथ व्यवहार कुशल आ दिलदारो हउवें. अक्सरहाँ ऊ कुछ ना कुछ अइसन कर जालें जवना के दोसरा लोग खातिर एगो उदाहरण मान लिहल जाला. अब इहे देखीं ना. फिल्म बनावत घरी निर्माता अपना कलाकारन, निर्देशक, आ बाकी लोग के एक से बढ़ के एक वादा कर देलन कि फिल्म के सल होखे दीं हम हई देब, हम हऊ देब. बाकिर फिल्म के रिलीज होखते माहौल आ मूड दुनु बदल जाला. फिल्म सफल हो गइल त निर्माता नोट गिने में लाग जाला आ ओकरा दोसरा लोगन के सुधिये ना रहि जाव. आ अगर फिल्म असफल साबित हो गइल तब के केकरा के पूछत बा. इनाम आ उपहार के त बाते छोड़ दीं. बकायो मिलल मुश्किल हो जाला. बाकिर निरहुआ अपना फिल्म “औलाद” के निर्देशक असलम शेख आ कहानी कार संतोष मिश्रा के फिल्म बनते घरी एक एक गो मारुति रिट्ज कार उपहार में दे दिहलन. बा नू ई दिलदारी ?


गाछ ना बिरीछ तहाँ रेंड़ परधान (बतकुच्चन – १३८) – Anjoria\nDec 10, 2013 बतकुच्चन, भाषा, भोजपुरी\nगाछ ना बिरीछ तहाँ रेंड़ परधान. कहे के मतलब कि चँवरा में सिंकिया पहलवानो ताल ठोक सकेला काहे कि ओकरा मालूम बा कि ओकरा के केहू चुनौती देबे ना आई. एही भरोसे हमहू बतकुच्चन करत रहीले काहे कि मालूम बा कि केहू चुनौती देबे ना आई. हालत फेसबुक जइसन बा जहाँ रउरा लाइक त कर सकीले अनलाइक करे के सुविधा नइखे. कमेंट करे से पहिले सोचे के पड़ेला. हो सकेला कि कमेंटा कमेंटी का फेर में दोस्ती टूट जाव. घर में बहस करे आ समाज में बहस करे में इहे फरक होला. घर में अपना दोस्त से जतना मन करे ओतना गरमागरम बहस कर लीं बाकिर बहरी करब त दोसरो लोग शामिल हो जाई. आग बुतावे झगड़ा मेटावे का जगहा उ लोग लहकावे के काम करे लागी. एहसे हमनी के आदत हो जाला कि सार्वजनिक तौर पर अपना हितमित के आलोचना ना करीं.\nपिछला दिने दू गो विद्वान के लिखल पढ़े के मौका मिलल. बात रहल इन्द्रधनुष के. एक जने कहलन कि भोजपुरी में एकरा ला बोरो के इस्तेमाल होला हालांकि मनलन कि बोरो एगो सब्जीओ के कहल जाला. दोसर विद्वान के कहना रहे कि इन्द्रधनुष ला बोरो त ना बरोहि कहल जाला. अब बरोहि का बारे में बतियावे से पहिले सूँढ़ी का बारे में बतियावे के मन करत बा. सूंढ़ी का बारे में रउरा जानत होखीं से त हो सकेला बाकिर ओकरा के सूंढ़ी का बदला कवनो दोसरा नाम से जानत होखब रउरा. हम जवना के सूंढ़ी कहत बानी तवन आसमान के बदरी से धरती पर लटकल सूँढ़ जइसन आकृति होले. ई आकृति वइसे त समुंदर में लटकल करेला बाकिर कबो कबो नदी भा पोखरो पर लटक सकेला. एकर काम होला पानी सोखे के. आ ओह पानी का संगे कई बे पानी के जीवो खींच लेला आसमान में. पता ना रउरा कबो आसमान से गिरल मछरी खइले बानी कि ना बाकिर एक बेर हमरा ई सौभाग्य मिल चुकल बा.\nहँ त जब हम एह सूँढ़ी का बारे में बतवनी त हमार एगो दोस्त हमार खिल्ली उड़ावे लगले. बाकिर बाद में संजोग से उनुके साथ कोलकाता म्यूजियम में जाए के मौका मिलल. ओहिजा बाकायदा फोटो में वइसने सूंढ़ी देखावल रहुवे बाकिर ओकर कवनो नाम अंगरेजी में दीहल रहे जवन हमरा अबहीं याद नइखे आवत. बाकिर बाकायदा ओकर वर्णन देके समुझावल रहे कि एकरे चलते कबो कबो आसमान से मछरियन के बरखा हो जाला.\nअब एहिजा सूंढ़ी के चरचा हम बस एह ला क दिहनी कि जरूरत का हिसाब से हमेशा नया नया शब्द बनत रहेला, पुरान शब्द के नया अर्थ में इस्तेमाल होखे लागेला. आखिर जब कवनो चीझु भा बात ला शब्द ना मिली त बोले बतावे वाला आदमी ओकरा ला कवनो ना कवनो शब्द गढ़बे करी. गँवे गँवे उ शब्द ओहिजा के समाज में प्रचलित होखे लागी आ जब प्रचलन अधिका हो जाई त उ शब्द सभका ला मान्य हो जाला. एह बीच हो सकेला कि रउरा अगल बगल प्रचलित शब्द दोसरा जगहा प्रचलन में ना होखे. अब एक बेर फेरू लवटत बानी बोरो आ बरोहि प. आखिर एह दुनु शब्दन में कुछ ना कुछ त बड़ले बा जवना चलते एकर इस्तेमाल इन्द्रधनुषो ला हो सकेला. वइसे बोरो आ बरोहि दुनु इन्द्रधतनुष ला मानक भोजपुरी शब्द अबहीं नइखे, बाद में हो जाव त नइखे मालूम. बोरो लतर वाली सब्जी ह जवन लटकल रहेले अपना लतर से आ बरोहि बरगद के डाढ़ से लटके वाला रसरी जइसन जड़ होले जवन नीचे चहुँप के जमीन में गड़ जाले आ बाद में एगो तना जस हो जाले. इन्द्रधनुषो आसमान से लटकल रहेला आ दुनु तरफ जमीन में गड़ल रहेला. एह से हो सकेला कि कतहीं केहू एकरा के बोरो कहे लागल होखे आ कतहीं बरोहि. रउरा किहाँ का कहाला एकरा के? जानत बानी कि बताएब ना सभे तबो पूछला में कवनो हरजा नइखे सोच के पूछ लिहनी.\nसरधांजलि आ तिलांजलि (बतकुच्चन 139)


हम शादीशुदा बालबच्चेदार आदमी हईं – Anjoria\nहम शादीशुदा बालबच्चेदार आदमी हईं\nमई 8, 2011 फर्जी प्रोफाइल\nआजु एह पोस्ट का जरिये हम बता दिहल चाहत बानी कि हम शादीशुदा बालबच्चेदार आदमी हई. हमार एगो केहू शुभचिन्तक शायद ई बाति नइखे जानत जवना चलते ऊ हमार फर्जी प्रोफाइल एगो मैट्रिमोनियल साइट पर बना दिहले रहुवे. गनीमत अतने भइल कि ओह साइट से हमरा के मेल आइल कि ऊ हमार प्रोफाइल सार्वजनिक कर दिहले बा. प्रोफाइल पर गइनी त कवनो जानकारी ना मिलल. तकनीकि मामिला में हम कमजोर हईं से ई पता लगावे में आपन उर्जा आ समय बरबाद कइला का बदले सीधे ओह प्रोफाइल के डिलीट कर दिहल आसान लागल.\nअगर रउरा सभे में से केहू के हमार कवनो प्रोफाइल भा हमरा कवनो मेल आईडी से कवनो संदिग्ध मेल जाव त ओकरा के नजरअन्दाज कर देब बाकिर हमरा के बतावल मत भुलायब. हमहू जानल चाहत बानी कि हम केकरा निशाना पर आ रहल बानी.\nहैकिंग का बाद अँजोरिया फेर से शुरु हो गइल


(शनिचर, 12 नवंबर)\nमुख्यमंत्री नीतीश कुमार 11-11-11 के 11 बज के 11 मिनट पर बिहार के 11 गो भठियारा अधिकारियन पर आमदनी से बेसी के मुकदमा चलावे के आदेश पर दस्तखत कइले. शुक का दिने ऊ अपना सेवा यात्रा पर बेतिया में रहले.\nपिछला साल का बनिस्बत एह साल किसानन के अपना धान के दाम अस्सी रुपिया प्रति क्विंटल बेसी मिली. साधारण धान के दाम एह साल एक हजार अस्सी रुपिया प्रति क्विंटल आ बढ़िया धान खातिर एगारह सौ दस रुपिया के दर से मिली. सरकार धान के दामो चौबीस घंटा का भीतर दे दी. एह साल तीस लाख टन धान खरीदे के योजना बा सरकार के.\nसूरदास लोग खातिर सूचना के अधिकार कानून के प्रति ब्रेल लिपि में तइयार करा के ओह लोग के मुहैया करावल जाई आ सूचना के अधिकार का तहत आवेदन अब ब्रेलो लिपि में सकारल जाई. राज्य में दस लाख सूरदास बाड़े बाकिर पिछला पाँच साल में ओह लोग में से केहु सूचना के अधिकार वाला आवेदन नइखे दिहले.\nरोहतास के डेहरी आन सोन में नकली वनस्पति घीव बनावे वाला फैक्टरी पर छापा मार के चार लोग के गिरफ्तार कर लिहल गइल.\nपश्चिम चंपारण में परगजवा गाँव का लगे शुक का साँझ एगो बस आ आटो का टक्कर में दू दर्जन लोग घवाहिल हो गइल.\nपटना हाई कोर्ट पुलिस बहाली में होमगार्डन खातिर पचास फीसदी आरक्षण देबे के कहले बिया.\nपूर्वी चम्पारण जिला के संग्रामपुर प्रखण्ड के प्रखण्ड विकास पदाधिकारी के आजु शनिचर का दिने चार हजार रुपिया घूस लेत पकड़ लिहल गइल. अब उनुका के पटना ले आ के पूछताछ कइल जाई.\nपटना के गांधी मैदान में आयोजित ‘राष्ट्रीय पुस्तक मेला’ में पुस्तक प्रेमियन के हुजूम उमड़त बा. एकर उद्घाटन शुक के साँझ मुख्यमंत्री नीतीश कुमार बेतिया से वीडियो कांफ्रेंसिंग के जरिए कइलन.\nबिहार के प्रस्तावित लोकायुक्त विधेयक के निराशाजनक बतवले बाड़न अरविंद केजरीवाल, किरण बेदी आ शांति भूषण. मजे के बात बा कि कांग्रेस एह विधेयक के सकारात्मक बतवले बिया. शांतिभूषण कहले कि लागत बा कि बिहार सरकार आ केन्द्र सरकार का बीच कवनो “सौदा” भइल बा.


(अतवार 25 सितम्बर)\nगोरखपुर के बाबा राघवदास मेडिकल कॉलेज में इंसेफलाइटिस के मरीजन खातिर एक सौ बिस्तर वाला वार्ड बनावल जाई. मुख्यमंत्री मायावती ई एलान कइले बाड़ी. अस्पताल में दू करोड़ रुपिया के लागत से आठ गो वेंटिलेटर लगावल जाई.\nशनिचर से होत लगातार बरखा का चलते पूर्वांचल के जनजीवन अस्तव्यस्त हो गइल बा. रेलवे ट्रैक पर पानी का चलते बनारस कैंट स्टेशन का लगे रेल परिचालन में बहुते दिक्कत आ रहल बा. पूरा पटरी पानी में डूबल बा. जौनपुर में कई जगहा मकान आ दिवाल गिरला का चलते अठारह लोग के मौत हो गइल बा. बरखा अबही एक दू दिन अउरी होई.\nअमर सिंह के3दिन में अस्पताल से छुट्टी दे दिहल जाई.\nऔरैया जिला में पुलिस तीन गो तस्करन के चार लाख रुपिया के जाली नोट का साथे गिरफ्तार कइले बिया.


नवम्बर 2018 – Anjoria\nMonth: नवम्बर 2018\nनवम्बर 2, 2018 Editor\nहिन्दुवन के कमजोरी ह कि ऊ जीव हत्या पसन्द ना करसु. इहां ले कि जे मांसभक्षी होला उहो अपना सोझा काटल पसन्द ना करे. जे काटेला ऊ झटका में काटेला…\nवइसे त गोस्वामी तुलसीदास लिख गइल बानी कि समरथ के नहीं दोष गुसाईं बाकिर जमाना बदलल त कहाउतो बदलबे करी आ अब के कहाउत ई बा कि बरियार चोर सेन्हे…\nपहिला बेर देश के कवनो गोल हिन्दुवन का खिलाफ खुला लड़ाई के एलान क दिहलसि आ ई गोल ना त मुस्लिम लीग ह, ना ओवैसी के मजलिस. ई गोल ह…\nबबुअवो कमाल के आदमी हवे. जबे लागेला कि अब ई सयान होखे लागल बा तबहिऐं कुछ ना कुछ अइसन बोल देला कि लोग माथा ठोक लेला कि हे भगवान, ई…\nके जानत रहुवे कि बतंगड़ के 100वां कड़ी बाजपेयी जी के मातम मनावे का काम आई. अटल जी के लोग बेपनाह प्यार कइल, सम्मान कइल बाकिर बहुते कम लोग रहल…


मोनालिसा के दिवाना पवन सिंह – Anjoria\nमई 18, 2010 पवन सिंह, मोनालिसा\nभोजपुरिया लड़की पवन सिंह के दिवाना होली आ उनका के अपना सपना के राजकुमार मानेली. बाकिर पवन सिंह भोजपुरी के हॉट आ हिट हसीना मोनालिसा के दिवाना बन गइल बाड़न. हर हमेशा मोनालिसा के ख्याल में डूबल रहेलें. एही दिवानगी के असर रहे कि पिछला दिने रिलीज देवरा बड़ा सतावेला में ऊ मोनालिसा का साथे बहुते प्यार भरल अंतरंग दृश्य दे पवले जवना के दर्शको खूबे पसन्द कइलें.\nएगो अउरी फिल्म सईंया का साथ मड़ईया में पवन सिंह फेर मोनालिसा का साथे आँख लड़ावत हाजिर भइलें. एह फिल्म में उनकर एगो चुम्मा लेत सीन बा. मोनालिसो के दिवानगी के चर्चा बाजारी में बा. पवन मोनालिसा के जोड़ी कुरुक्षेत्र आ एगो अउरी फिल्म में साथ आवे वाला बा. सेट पर अक्सरहाँ दुनु जने बाँह में बाँह डलले बतियावत नजर आवेला. खाना साथही खाला लोग. सेट पर एह लोग के मौज मस्ती देखते बनेला.\nदेखल जाव एह लोग के दिवानगी दर्शकन के कतना दिवाना बनावत बा.


नेता लोग के जबान आ काम के कवनो गारंटी नइखे – Anjoria\nअभी अभी महात्मा गांधी के जनम दिन गुजर हऽ. राजघाट पर बड़े बड़े नेता लोग ना जाने कवन कवन किरिया खाइल लोग. एही में से एगो बड़हन नेता के जे रामराज पार्टी के रहे. उनका से भेंट भईल. ऊ लोग के पार्टी गांधी बाबा के नांव पर जुलूस निकलले रहे. हम उनका से सवचनी कि जब तहरे पार्टी के लोग गांदी के गोली मारल तब से ले के आजु ले नीति में ई परिवर्तन कइसे हो गइल? ऊ हमार मुंह देखे लगले कइसन बुड़बक आदमी हऽ. जानता नइखे कि नेता लोग के जबान आ काम कब का होई एकर ठीक नईखे. सांचो आजु काल्हु , जान जा ए रामचेला कि नेता लोगन के जबान बिछला जा तिया. कहले बा कि चाम के जीभ हऽ बिछला जाले. लेकिन नेता लोगन के जीभ सबसे जियादा बिछलाले. खास के जब चुनाव के पहिले वाला मौका हो. अब देखऽ ना कि दू दिन पहिले ही मोदी जी , चाहे करुणानिधि जी का बोलले अब का लीपापोती करऽ ता लोग. बिछलाला तऽ गोड़ भी लेकिन ऊ जब बिछलाला तऽ लोग गिर परेला आ ओकरा बाद आंखि झुका के धुरा झारे ला आ एने ओने तिकवे ला कि केहु देखत तऽ नईखे. लेकिन नेता के जब जबान बिछलाले तऽऊ आंखि उठा के बहस करेला. जान जा कि जिनगी तीन गो चीज बिछलाला , एगो जीभ, दोसर के गोड़ आ तीसरके नजर. गोड़ बिछलाइल तऽ बूझि जा कि आदमी लापरवाह रहे, जबान बिछलाइल तऽ माने कि ओह पर भरोसा करे लायक नईखे आ जे आंखि बिछला गईल तऽ जान जा कि आदमी बदचलन बा. ई देश के राजनीति के तऽ कवनो चरित्र बा ना एहिसे जब नेता के जुबान बिछलाले तऽ केहु के हरानी ना होला. काहे कि नेता के जबान बिछलाले ना, ओकरा के ढकेल के बिछलावल जाला आ ढकेले वाला खुद उहे होला जेकर जबान होले. ई काम जहां वोट बैंक होला ओहिजा बेशी होला. अईसन बूझाला कि वोट बैंक के चौकठ पर केला के छिलका गिरल रहेला. ई जान जा कि जे केला के छिलका ना गिरल होखो तऽ नेताजी अपना पाकिट में से निकाल के ओहिजा गिरा देले. अपना देश में केला के बड़ा महत्व बा. केला के पतई , चाहे के धड़ , चाहे केला के घवद सबके अलग- अलग महत्व बा. एहिसे अपना देश में नेता लोग केला पाकिट में ले के घूमे ला. फल खा लिहले आ छिलका गिरा दिहले. अगर कम्पीटीटर बा तऽओकर गोड़ बिछलाई आ बोटर बा तऽ ओकरा खातिर नेताजी जबान बिछलाई.\nअब ई जान जा कि चुनाव नारा काल होला प्रश्न काल होल, असमंजस काल होला , चुनाव फिसलन काल होला. कवनो नेता के जिनगी में चुनाव हरला से बड़हन डर कवनो ना होला. अब ई मत सोच लिह कि जबान जे नता होई ओकर चमड़ा भी ओही के होई. नाहीं, जबन तऽ ओकरे बा लेकिन ऊ जबान के चमड़ा ओकर ना होला. ई केहु के मार के लिहल जाला. इहे कारण हऽ कि आजादी के बाद एतना लोग मुआ के ई चमड़ा हासिल कइले बा लोग. उहे चमड़ा के कारण पूरा देश ऊ लोग केला के छिलका पर रखले बा. जब चाहे धकिया के पूरा सिस्टम के गिरा देवे.\nOne thought on “नेता लोग के जबान आ काम के कवनो गारंटी नइखे”\nDinesh Vishwakarma कहते हैं:\nअक्टूबर 20, 2012 को 9:45 पूर्वाह्न पर


गन्हात, बजबजात पत्रकारिता के आईना देखावत एगो उपन्यास – Anjoria\nगन्हात, बजबजात पत्रकारिता के आईना देखावत एगो उपन्यास\nअप्रैल 3, 2011 उपन्यास, दयानंद पांडेय, हारमोनियम के हजार टुकड़े\n– अशोक मिश्र\nआजु समाज के हर क्षत्र में गिरावट आइल बा, आवत जा रहल बा. त भला पत्रकारिता एकरा से बाचल कइसे रह जाईत. पिछला दू दशक में राजनीति आ पत्रकारिता में बहुते तेजी से गिरावट आइल बा. पइसा, चमक दमक, रुतबा आ दलाली के पर्याय बनत पत्रकारिता के चेहरा दिन पर दिन बदरंग होत जा रहल बा. पत्रकारिता जगत में चलत एही उठापटक, खींचतान आ अखबार का दफ्तरन में चलत राजनीति के चेहरा उकेरे में दयानंद पांडेय के उपन्यास ‘हारमोनियम के हजार टुकड़े’ अपना मकसद में बहुत हद तक सफल रहल बा. एगो काल्पनिक अखबार ‘आजाद भारत’ का माध्यम से लखनऊ आ दिल्ली के पत्रकारिता के नंगई उघाड़ के राख दिहले बाड़े उपन्यासकार दयानंद पांडेय.\nउपन्यास में उकेरल माहौल कमोबेश आजु लगभग हर अखबार का दफ्तर में लउक जाई. अखबार का दफ्तर में बड़का पद पर बइठल लोगन का बीच चले वाली घटिया राजनीति से मीडिया जगत से जुड़ल हर आदमी वाकिफ होखी. पहिले अस्सी फीसदी पत्रकार काम करे वाला आ बीस फीसदी दलाली करे वाला होत रहलें. आजु हालात पलट गइल बा आ मुश्किल से बीस फीसदी पत्रकार काम करे वाला मिलिहें. बाकी सब दलाली करे वाला. ई दलाल पत्रकारिता का नाम पर अखबार मालिकन से लेके मंत्री, अधिकारी, दारोगा तक का आहा नाक रगड़े, जी हुजूरी करे आ दुम हिलावे में मास्टर होखेलें. एक जगहा उपन्यासकार जातिवादी राजनीति आ सिफारिश का बल पर कुर्सी हथिया लेबे वाला अक्षम संपादकन पर टिप्पणी करत लिखत बाड़े कि, “मुकुट जी जिला संवाददाता होने की योग्यता नहीं रखते, लेकिन उनकी किस्मत देखिए कि वह वर्षों से विशेष संवाददाता हैं और विधानसभा कवर करते हैं। और अब यही मुकुट जी कार्यकारी संपादक बनने जा रहे हैं।”\nउपन्यास के कहानी एगो हारमोनियम का माध्यम से सुनावल गइल बा. एहिजा हारमोनियम प्रतीक बा पत्रकारिता जगत के पेशेगत पवित्रता के, ओकर साफगोई अउर जन पक्षधरता के, जे वक्त-बेवक्त बाजते रहेला. बाकिर अफसोस बा कि जब संपादक नामधारी गुंडा एकरा के तूड़ देला त पेशागत पवित्रता, जनपक्षधरता आ साफगोई समय विपरीत मानत चुप्पी लगा जाले. पहिले के ट्रेड यूनियन मजदूर हित खातिर होत रहे बाकिर आजु के ट्रेड यूनियन मालिकन के दलाली करे के पेशा बना लिहले बा. एह उपन्यास में संपादक आ दोसर बड़ अधिकारियन का बीचे चले वाली उठापटक, भितरघात आ आपसी खींचतान के प्रामाणिक खाका खींचल गइल बा. एह उपन्यास के नायक सुनील नाम के पत्रकार का माध्यम से देखावल गइल बा कि मालिक भा संपादक बदल गइला पर जुझारू आ चमचागिरी ना कर पावे वाला पत्रकारन आ डेस्क पर काम करेवालन का साथे का का दिक्कत आवेला. पत्रकारिता के एही बदलत चरित्र के एगो खूबसूरत कोलाज रचत उपन्यास “हारमोनियन के हजार टुकड़े” आपन यात्रा पूरा करत बा.\nपहिले के अखबार मालिक अपना संपादकन के इज्जत करत रहलें बाकिर आजु के नयका मालिकान संपादक के अपना चाकर से बेसी ना मानसु. पहिले के मालिक पूछत रहले कि अगर समय होखे त हम मिलल चाहत बानी, एगोजरुरी काम बा. आजु के मालिकान हुकुम सुना देले कि तुरते आवऽ. आ संपादकन का लगे हुकुम बजावल छोड़ दोसर कवनो विकल्प ना बाचे. से पैंतीस साल दैनिक आजाद भारत में नौकरी कइला का बाद अपना मेहनत आ योग्यता का बल पर संपादक बनल नायक के लाग गइल कि नौकरी के दिन पूरा हो गइल बा आ ऊ इस्तीफा दे देत बा. बाकिर घरे जाये से पहिले ओकर जामातलाशी लिहल जा रहल बा आ ओकरा के आपन निजी सामान आ किताबो ले जाये नइखे दिहल जात. संपादक के एह बेइज्जती पर ना त कवनो यूनियन नेता बोलत बा, ना पत्रकार भा मैनेजमेंट से जुड़ल कर्मचारी. पत्रकारिता के पतन के शायद ई पहिलका सीढ़ी रहुवे.\nसंपादक के त्यागपत्र दिहला का बाद मुकुट जी कार्यकारी संपादक बनावल जात बाड़े. मुकुट जी के सपना रहे अखबार के संपादक बने के, विधानपरिषद में जायेके आ पद्मश्री हासिल करे के. बाकिर उनुकर कवनो सपना पूरा नइखे होखत आ मुख्यमंत्री का सिफारिश पर नया संपादक बहाल हो जात बा. लाखों रुपिया के सरकारी विज्ञापन के एडवांस मिल जात बा. ई संपादक सबका के साध लेत बा. मुख्यमंत्री, सरकारी अधिकारियन, अखबार के एमडी आ चेयरमैन सभका के. आजाद भारत के सहयोगी प्रकाशन के 125वाँ जयंती पर ऊ अखबार मालिकन के मुलाकात प्रधानमंत्री से करवा देत बा आ मालिक लोग एह मौका के फायदा उठावत दू गो फैक्टरी के लाइसेंस हथिया लेत बा. ई उहे समय रहे जब अखबार मालिक अपना संपादक आ रिपोर्टरन का बदौलत फायदा उठावल शुरु कर दिहले रहले. अपना फायदा खातिर दलाल आ गुंडा टाइप संपादकन के बहाली करे लागल रहले. संपादक के खबर से ना, रेवेन्यू से मतलब होखे लागल रहे. मालिकन का आड़ में आपन उल्लू सोझ करे से मतलब रहे लागल रहे.\nएकरा बाद एगो कांग्रेसी राज्यपाल आ कोषाध्यक्ष केसरी का सिफारिश पर बिहार के मुंगेर निवासी मनमोहन कमल के दैनिक आजाद भारत के प्रधान संपादक बना दिहल जात बा. चोपांह मनमोहन कमल अपना स्त्री प्रेम खातिर विख्यात रहले. पढ़ाई का दौरान वैश्य परिवार का लड़की से प्रेम विवाह करेवाला मनमोहन कमल के परस्त्री प्रेमो कम ना रहे. ऊ चाहे समाचार एजेंसी में रहले तब भा कवनो साप्ताहिक भा दैनिक में गइले तब, उनकर अपना पी.ए. से लेके कई तरह के मेहरारूवन से संबंध के कहानी चारो ओरि पसरल रहे. लखनऊ में एगो सूचना अधिकारी का मेहरारु से संबंध के कथा भुलाइलो ना रहे कि एक दिन ओही सूचना अधिकारी का बेटी से उनुकर संबंधन के कहानी आम हो गइल. बाकिर मनमोहन कमल सूचना अधिकारी के बेटी के भोगला का बाद दोसरा औरतन का तरह किनारे ना लगा पवले. ओकरा से बिआह करही के पड़ल. जस जस उनुकर कैरियर चढ़त गइल उनुकर छिनरपन वइसहीं बढ़त गइल. बाकिर केहू उनुकार कुछ बिगाड़ ना पावत रहे. उनकर महिला प्रेम बढ़ले जात रहे आ सभे माने लागल रहे कि हर यूनिट भा ब्यूरो में वकनो सुदर्शना के होखल जरुरी बा जेहसे कि जब कबो मनमोहन कमल ओहिजा जास त उनकर सौंदर्यबोध तृप्त होखो आ उनुका काम करे में आसानीओ होखो.\nमनमोहन कमल रहले त हिंदी पत्रकार, पर रहसु बड़ा ठाठ से. बिल्कुल कवनो करोड़पति-अरबपति सेठ का तरह. हरदम सफारी सूट में लकदक, सेंट से गमकत. गरदन में सोना के मोट सिकड़ी, अंगुरियन में हीरा के भारी भरकम अंगूठी. महंग घड़ी, महंग कपड़ा पहिरले मनमोहन कमल पत्रकार त एकदमे ना लागसु. बुझासु कि कवनो कंपनी के सीईओ हउवें. मनमोहन कमल का व्यक्तित्व के कई गो रुप रहे. अपना चैंबर का भीतर झक्की, निर्दयी आ तानाशाह. चैंबर से बाहर निकलते निहायत उदार, प्रजातांत्रिक आ भाई चारा वाला, चेहरा पर मुस्की दबले कवनो बहत निर्मल पानी का तरह. मरदन से अउर, मेहरारूवन खातिर अउर.जब कवनो औरत उनुका चैंबर में जाव त बाहर के ललका बल्ब जरे लागे आ दोसरा के भीतर जाये पर मनाही हो जाव.\nएह उपन्यास में एगो अंतरकथा अउरो बा, भइया जी नाम के एगो दबंग संपादक के. एह भइया जी के लखनऊ का पत्रकारिता से जुड़ल लगभग हर आदमी तुरते जान जाई. मनमोहन कमल जवन काम चैंबर का भीतर करसु से भइया जी सबका सोझा कर लेसु. ऊ एके साथ दू दू गो औरतन के गोदी में बइठा लेसु, गाल पर चिउँटी काट लेसु, आ केहू का आगे-पीछे, जहां कहीं मन करे हाथ फेर लेसु. बाकिर मजाल रहे कि केहू एकर खिलाफ कर पावे. मनमोहन कमल एह भइया जी से एही मायना में पीछे रहले कि ऊ गुंडे ना रहले. भइया जी के गुंडई के चतुर्दिक मिलल स्वीकृति पर सुनील जइसन पत्रकार शर्मसार त होखसु बाकिर बंद कोठरी में. खुलेआम विरोध करे के बेंवत केहू में तब ना रहे आ अब त भईया जी आ मनमोहन कमल दुनु एह संसार से बिदाई ले चुकल बाड़े. भइयाजी अपना अखबार के सरकुलेशन बढ़ावे खातिर हाकरन में शराब बंटवइलन, ओह लोग के तरह तरह के गिफ्ट दिहलन आ एहू पर जवन हाकर ना माने ओकरा के गुंडन से पिटवा दिहल करसु. नतीजा भइल कि भइया जी के अखबार लखनऊ में सबले बेसी बिकाए लागल. अपना संपादकीय विभागो में उनुकर गुंडई खूब चलत रहे.\nउपन्यास में बेरोजगार पत्रकारन के बेबसी, ओह लोग के पीड़ा आ टूट के समझौता कर लेबे के भा समझौता ना कर पवला का चलते टूट के छिटरा जाये के अंतरकथो उपन्यास में संगही संगे चलत बा. एह उपन्यास में एगो पात्र बा सूर्य प्रताप. ऊ अपना लेखनी आ खबरन का सहारे आगा बढ़त रहे आ ओह घरी मुख्यमंत्री से लेके छुटभैया नेतवन ले सभकर प्रिय रहे. मस्ती आ गुमान से लबरेज एह पत्रकार सूर्य प्रताप एगो महिला नेता से ठन जात बा. बाद में जब ऊ दलित महिला प्रदेश के मुख्यमंत्री बनत बाड़ी त सबसे पहिला हमला सूर्य प्रतापे पर होत बा. मालिकन के दबाव में ले के सूर्य प्रताप के इस्तीफा देबे पर मजबूर कर दिहल जात बा. बेरोजगारी का दौर में ऊ का का झेललसि एकर विशद गाथा उपन्यास ‘हारमोनियम के हजार टुकड़े’ में मौजूद बा. कबो ब्यूरो चीफ रहल सूर्य प्रताप आजीविका खातिर स्ट्रिंगर के नौकरी तक करत बा. ओकरा भीतर बहुत टूट-फूट चलत रहे. ऊ अकेला में बईठ के रो लेव बाकिर केहू का सोझा आपन दुख दर्द ना बतावे. बेरोजगारी के दंश आदमी के कतना तूड़ देला, ओकरा के कइसन कइसन समझौते करे पर मजबूर कर देला, एह उपन्यास में सब कुछ देखावल गइल बा.\nदैनिक आजाद भारत जब एक बेर फेर बेचात बा त सभका तनख्वाह में भारी कटौती कर दिहल जात बा. विरोध होत बा. धरना पर बइठल कर्मचारियन के संपादक अपना गुंडन से पिटाई करवा देत बा. ओह लोग के तंबू कनात उखाड़ फेंकवावत बा. ई नयका संपादक आपराधिक प्रवृत्ति के बा. ओकरा पर हत्या के चार गो मुकदमे कोर्ट में बा. पत्रकारिता के पतन के ई चरम बा जब हत्या के आरोपी संपादक बन जात बा. मैनेजमेंट ओकरा के संपादक बनवते बा एही खातिर कि ऊ पुरनका कर्मचारियन के डरा-धमका के बाहर कर देव. हिंदी पत्रकारिता के एह पतन आ पराभव के गाथा रुकल नइखे, कवनो ना कवनो रुप में ऊ आजुवो मौजूद बा. कवनो गन्हात आ बजबजात मोरी का तरह. एही बजबजात पत्रकारिता के सटीक चित्रण उपन्यास ‘हारमोनियम के हजार टुकड़े’ में कइल गइल बा. अट्ठासी पेज के एह उपन्यास के भाषा आ शैली कन्टेंट का हिसाबे से बा. एक बेर पढ़ल शुरू कर दिहला पर उपन्यास के छोड़ल मुश्किल बा. उपन्यास के छपाई आ कागज बढ़िया बा आ दामो आजु का महंगाई का हिसाब से ठीके ठाक बा.\nउपन्यास – हारमोनियम के हजार टुकड़े\nद्वारा, श्रीमती शशि श्रीवास्तव,\n५०७, ब्लक सी, सेक्टर ६\nआगरा विकास प्राधिकरण कालोनी,\nअधकपारी – जानकार औरतन खातिर एगो भुक्तभोगी के सुझाव\n“श्रीरामकथा” : सामाजिक परिवर्तन के एगो महाकाव्य\nअप्रैल 30, 2022 Editor


गोण्डा में पांच लाख के गांजा समेत दू जने धरइलें – टटका खबर\nगोण्डा 13 अप्रैल (वार्ता). गोण्डा जिला के नवाबगंज इलाका में पुलिस दू गो तस्करन से करीब पाँच लाख रुपिया के गाँजा बरामद करत ओकना के गिरफ्तार कर लिहले बिया.\nपुलिस बतवलसि कि खुफिया जानकारी मिलला का बाद आबकारी विभाग के दस्ता कटरा शिवदयालगंज इलाका में एगो मकान पर छापा मार के राजेश आ सागर नामके दु गो तस्करन के गिरफ्तार कर लिहलसि. ओहनी का लगे से करीब पाँच लाख रुपिया के गांजा बरामद भइल बा.\nगिरफ्तार तस्करन से पूछताछ का आधार पर अब अउरी आरोपियन के धर पकड़ ला छापामारी कइल जा रहल बा.


पवन सिंह के ‘‘रंग द प्यार के रंग में – Anjoria\nपवन सिंह के ‘‘रंग द प्यार के रंग में\nभोजपुरी सुपस्टार पवन सिंह दुर्गा पुजा के शुभ अवसर पर अपना दर्शकन ला ‘‘रंग द प्यार के रंग में’’ ले के आवत बाड़े. एह फिलिम में पवन सिंह शानदार भूमिका में बाड़े. पवन एह फिलिम में जबरदस्त एक्शन कइले बाड़न आ संगही एक से बढ़के एक गाना पर ठुमका लगावतो लउकीहें.\nएहमें पवन सिंह के नायिका बाड़ी हॉट गर्ल मोनालिसा.\nपवन पूरा आश्वस्त बाड़े एह फिलिम के सफलता खातिर.\nnamaskar, pwan bhaiya all the best film khatir रंग द प्यार के रंग में , badka hit hoiee


हत्या के सुराग अब ले ना मिलल – टटका खबर\nदेवरिया जिला के लार इलाका के रेवली का नियरा बियफे का दिने भइल हत्या के खुलासा अबहीं ले नइखे भइल. बलिया के फेफना इलाका के खलीलपुर गाँव के रामजित सिंह देवरिया के मठलार इंटर कालेज के प्रिंसिपल रहलन. बाकिर कालेज में विवाद का चलते उनुका के ससपेंड क दीहल रहे. ऊ एने अपना सेना से रिटायर भइल बड़ भाई का साथे कालेज आवत जात रहलन. बियफे का दिने दुनू भाई के हत्या गोली मार के क दीहल गइल. मोटरसाइकिल से रामजीत सिंह के मोटरसाइकिल के पीछा करत बदमाश रोकवा के गोली मार दिहलन. एहू लोग का लगे रिवाल्वर आ बंदूक रहुवे बाकिर मौका ना मिल पावल मुकाबला करे के. पुलिस एह हत्या के गुत्थी सझुरावे में अझूराइल बिया. कालेज के विवाद का चलते हत्या भइल कि पारिवारिक विवाद का चलते, ई अबहीं ले साफ नइखे भइल. शादी के तिसरके दिने रामजीत सिंह के अपना मेहरारू से झगड़ा हो गइल रहुवे आ ऊ अपना नइहर चल गइल रहुवे. पुलिस ससुरारी के दू जने के गिरफ्त में ले के पूछताछ करत बिया.\nTags: देवरिया, बलिया, हत्या


महतारी – Anjoria\nApr 17, 2013 कहानी, केशव मोहन पाण्डेय\nजोन्हिया काकी पता ना केतना दिन के भइली कि टोला भर के सभे काकीए कहेला. ऊ अपना टूटही पलानी में अकेले अपना बाकी जिनगी से ताल ठोंकेली. उनकर पूत पुरन नवका दुनिया के निकललन. दू-तीन बार पंजाब कमाए गइल रहलन से उनका साथे उनके मलिकाइन शोभो के बहरी के चस्का धऽ लिहलस. शोभा ठेंठ देहातो में रहि के शहरी के सिंगार के कल्पना करत दिन भर लिपिस्टिके काजर में टर्र रहेली. जोन्हिया काकी के ई तनीको ना बाउर लागेला, काहें कि सभे एही उमिर में न सिंगार करेला. …. एक दिन पुरन शोभा के ले के अपने महतारी आ अपने माटी से मोह तुरि के पंजाब चलि गइले. उ त कुछु ना कहली, बाकीर उनके करेजा पुरन की ओर से कई टुकड़ा हो गइल. बेचारी अपना कोखे के गरीआ के आँखि के लोर पी गइली.\nजोन्हिया काकी मउनी में बन्द करे लाएक हो गइल बाड़ी, बाकीर गोजी के तीसरका पाँव उनका खातीर मोटर गाड़ी के काम करेला. दू कट्ठा खेत बा, ओही के देख-रेख में उ लागल रहेली. अपना खेत के साथे दोसरो-तीसर के काम क के उ आपन गाड़ी डगरावेली. अगर केहू पुरन के विषय में पूछल त कहेली कि, – ‘जेकरा खातीर हियरा में फिकिर रहेला, उहे महतारी हऽ. जब ओके हमार कवनो फिकिरे नइखे, तब हम ओकर महतारी कइसन? ओकर नवकी माई त ओकरा साथही बाड़ी नू.’\nजोन्हिया काकी के मने नियर उनका मुड़ी के बारो ऊजर बा. चेहरा पर अनुभव के झुर्री झुलऽता, आ छोटका आँख में अद्भुत चमक बा. उनके मइलका साड़ीओ से हमेशा ममत्वे के मॅंहक आवेला. जोन्हिया काकी के सुहाग उजड़ल त भगवान के एगो अटल खेल समझ के मुँहे सी लिहली. जेठका पूत बीरन जब शीतला माई के खप्पर में झोंका गइलन तबो ढेर बाउर ना लागल, बाकीर जब पुरन छोड़ के गइलन तब लागल कि ई जिनगी से धिक्कार बा. उ सोचेली कि ओह परदेस में पुरन कइसे होइहें. आज के जुग में ई कवन मजबूरी बा कि लोग के आपन गाँव, आपन माटी आ अपना माई के छोड़ के परदेसी हो जाए के पड़ेला? ई सोंचते सोंचत उनकर आँख भर जाला. ई देख के जब केहु कहेला कि -‘लइका के लगे मन चलि गइल बा का काकी?’\nतब जोन्हिया काकी के जवाब रहेला, – ‘ऊ हमार लइका ना हऽ. ….जब ऊ हमरा कोख के रहीत त हमके छोड़ के काहें जाइत?’\nऊ त एतना उमिर में एतना भोगला पर जीए के अउरी ढंग सीख लिहले बाड़ी. अब ऊ एगो महतारी निअर टोला भर के देख-भाल करेली. अगर कबो सुनेली कि फलाना के लवना के तकलीफ बा, गोरु खातिर घास नइखे, केहू लइका के देखत नइखे, त छने भर में सब क दीहें. उनके एह करनी से टोला भर के लोग खुश रहेला. सभे रोज अपना घरे खिआवे के चाहेला, बाकीर ई बात उनका अपने जाँगर खातीर गारी लागेला. जब केहू झुठहूँ पुरन के तार देबे के कही त उनके मुंहें बिगड़ जाला. एक मुँह से हजार गारी देत कहेली, -‘ऊ का जनीहें महतारी के मोल! एगो आन्हरो अपना माटी आ महतारी के छोड़े के ना चाहेला.’\nजोन्हिया काकी के बात सुन के पढ़लो-लिखल लोग दांते अँगुरी दबा लेलन. केतनो त ऊ एगो महतारी हई. महतारी के मन त अइसने होखबे करेला कि गारीओ में ओकरा रोंआ-रोंआ से आशीष के अमरीत बरसेला. अरे बुझो उनके मन, जेकरा घरे बाप-महतारी रुपी ई रतन नइखन. ई रतन के बिना त घर मुर्दाघाट हो जाला.\nभादो कपार पर चढ़ल रहे. आसमान करीका बदरी से ढकाइल रहे. उतरही गड़हा में मलाकोका फुलाइल रहे आ अपना गोरका फूल पर घमण्डे अन्हराइल रहे. पट्टू पंजाब रहेलन, उनकर मलीकाइन ईहाँ सउरी में पड़ल रहली आ दुआरे पर के गाय तीन दिन से कुछु ढंगर खइले ना रहे. ई सुनते जोन्हिया काकी खँइची-खुर्पी ले के खेते चलि दिहली. छने भर में भदेंया पानी के लरी लाग गइल. काकी घरे आवत-आवत चभोरा गइली. बूढ़उती के देंह, बोखार दबोच लिहलस. उनकरा त ई डर लागे कि कहीं छतुअनिआ पर के सिरकट्टा त ना ध लिहलस! बीमारी में ऊ पुरन-पुरन बड़बड़ात रहली, बाकीर केहू जब पुरन के लगे टेलीफून करे के कहे त मुहें माहुर क लें. बोलें, – ‘हम मर जाएब त फेंक दिहऽ लोगीन, बाकीर टेलिफून मत करऽ लोगीन. हमार कवन चिन्ता, ओकर नवकी माई त ओकरा साथहीं बिआ नूऽ.’\nई कहते कहत सावन के ओरी जइसे जोन्हिया काकी के आँख के दूनो कोर भींज जाय.\nई त संसार के रीति हऽ कि दानी के दानी मिले, मिले सोम के सोम. जोन्हिया काकी खातीर जइसे सगरो टोला आपन रहे, ओइसे हीं ऊहो सगरो टोला के हो गइल रहली. सबके सेवा से ऊ ठीक त हो गइली बाकीर एकदम कमजोर हो गइल रहली. दू-चार लोग परधान जी से मिल के उनकर नाम वृद्धा पेंशन में लिखवा दिहलें. अब काकी के अजबे हाल हो गइल रहे. अब ऊ कवर उठावें तऽ पुरन के इयाद आवे, करवट बदलें तऽ इयाद आवे, खेत घूमें तऽ इयाद आवे. शायद कमजोर भइला पर अब अउरी जरुरत बुझात रहे. बुढ़ भइला पर बाप-महतारी एगो टूअर बछरु जइसे अपने सवांगन से भाव चाहेला.\nदिवाली आ छठ बितलो पर जब पुरन ना अइलन त जोन्हिया काकी के दुख दूना हो गइल. ऊ दू का सोचे लगली. काहें कि पुरन हर परब-त्योहार में घरे आ जात रहत रहुवे. देखते देखत फगुआ के लहर आ गइल. आज से तीन दिन बाद फगुआ हऽ, से चारु ओर उन्माद उड़ रहल बा. जेही के देखऽ, उहे तनी दोसरे लागता. जेही से बात करऽ, उहे तनी रसदार बतिआवऽता. बयारो फगुनहट में बउराइल बिआ आ आम लीची के पेड़ो बउरा गइल बा. मनेछर त काल्ह गीतिये में सुनावत रहले कि फगुनी बेयार से गेहुँवो के गोड़ भारी हो जाला.\nएह कुल्ही से बेपरवाह पुरन के सोंच के सोच में जोन्हिया काकी दुआरी पर बइठल रहली. तन त ओहिजा रहे बाकीर मन पुरन खातिर कोठा-कोठा घूमत रहे, तले सुनरी चमकत आइल आ आके बइठ गइल. छने भर बाद सड़की पर, मुड़ी पर एगो टिनहिया पेटी धइले, मन मरले आ मुँह चोखा कइले पुरन लउकले. साथे शोभो ललपरीआ बनल, कांखे में बेग लटकवले आवत रहली. ओह लोगन के देखते जोन्हिया काकी के आँख छलछला गइल. बुझाइल कि ममता के बाढ़ से सबर के बान्ह टूट गइल जेमे पुरन-शोभा आ काकीओ डूब गइली. उनकर मन भइल कि पुरन के गोड़ पकड़ के खुब रोईं, ‘का हो बेटा? महतारी के एह तरे भुलाइल जाला?’ – तले सुनरी कहलस, – ‘हऊ देखऽ काकी, पुरन भइया आ गइले.’\nजोन्हिया काकी के मन बिगड़ गइल. उठ के भीतरी जात कहली, – ‘ऊँह! …तऽ हम का करीं? ….. आरती उतारीं काऽ? …. आजु ले अकेलहीं नु जीअनी हॅंई.’\nपुरन के अइले चैबीस घण्टा हो गइल रहे. उनके मुँह हमेशा चोखे बनल रहे. जोन्हिया काकी चाहिओ के खीसिन कुछू ना पूछली. पुरन दुआरे पर रमई से कहत रहलन कि दिवाली में शोभा के बीमार पड़ गइला के कारन ऊ घरे ना आ पइलें आ अबकी अइलें हॅंवें तऽ सब माल-मुदरा चोरी हो गइल हऽ. चाई पाकेट काट लेहले हॅंवें सँ. ऊ त जान बाँच गइल, इहे ढेर बा काका!’\nई सुनते जोन्हिया काकी भीतरी से निकलली तले डाक बाबू जुमि गइलें. कई महीना पर जोन्हिया काकी के पेंशन के एक हजार रुपया आइल रहे. डाक बाबू के साथहीं रमई चलि गइलें. ओने सबके घर से पुआ-पकवान के सुगंध आवत रहे त एने पुरन के मन मचलत रहे. ऊ लजाते लजात अपना माई से कहलें, – ‘ए माई, तनि कुछु पइसा देतू कि फगुआ के बाजार होइत. हमार कमाई त सब चाई काट ले गइल.’\nप्रवास में लुटाइल पुरन के फगुआ के खुशी अपना माईए से मिलल. पुरन के मुँह से ई बात सुनतहीं बेचारी जोन्हिया काकी के सब खीस भुआ जइसन उड़ गइल. जिनगी भर के तापल उनकर हियरा पुरन के एगो अधिकार जतवते जुड़ा गइल. पुरन के हाथ में सब पइसा देत कहली, – ‘हमरा पइसा का होई हो? …. ई सब तहरे नु हऽ! ….लऽ बेटा, बाकी अब हमरा के छोड़ के परदेश मत जइहऽ बेटा!’\nअब पुरनो के माटी के मोल आ महतारी के माने बुझाऽ गइल रहे. लोर भर गइला से उनकर आँख पानी में मछरी जइसे चमके लागल.\nतमकुही रोड, सेवरही, कुशीनगर, उ. प्र.\nसंपर्क – kmpandey76@gmail.com\nबतकुच्चन – १०४\nOne thought on “महतारी”\nसागरी दोस समय के बा .सभी लोग के मति मरल जाता .


भोजपुरी पट्टी के टटका खबर, बियफे3सितम्बर 2020 के – टटका खबर\nSep 4, 2020 कुशीनगर, गोण्डा, जौनपुर, बलिया, बस्ती, मशरक, मोतिहारी, रोहतास, वाराणसी, सारण\nवाराणसी जिला के मंडुवाडीह इलाका के नैपुरवां गाँव में एगो डेढ़ बरीस के लड़िका के मौत घर में राखल पानी के टब में गिरला का चलते हो गइल. चार गो बहिन का बाद ओकर जनम भइल रहुवे.\nरोहतास जिला के भानस पुलिस चौकी इलाका में कटियारा गाँव का लगे बियफे का दिन एगो संदिग्ध कार के तलाशी का बाद ओहमें चरस आ गाँजा के बड़हन खेप मिलला का बाद दू गो तस्करन के गिरफ्तार कर लीहल गइल.\nकुशीनगर जिला के कप्तानगंज इलाका के बोदरवार सुधियानी का लगे साखोपार नहर पर बनल रेल पुल पर एगो आदमी ट्रेन का सोझा कूद के आपन जान दे दिहलसि.\nबस्ती जिला के गाँवन में सरकारी निर्माण का काम में भइल लापरवाही आ धांधली मिलला का बाद इलाका के सात गो ग्राम पंचायत अधिकारियन के निलंबित कर दीहल गइल बा.\nकुशीनगर जिला के तरयासुजान इलाका के धरमपुर पश्चिम टोला में बियाहल भुलिया अगरवा गाँव के लईकी के मौत बियफे का दिने हो गइल. ससुरारी के लोग ओकर दाह संस्कार ला घाट पर आइल रहुवे. दाह संस्कार का बीचे पुलिस के आवत देखि के ऊ लोग दरत चिता छोड़ के भाग पराइल.\nरोहतास जिला के राजपुर इलाका के बिसेनीकला गाँव का लगे एगो पोखरा से गाँव के एगो आदमी के लाश बरामद भइल बा.\nगोण्डा जिला के नवाबगंज इलाका के परसापुर का लगे भइल एगो सड़क हादसा में मोटर साइकिल से अपना भतीजा भतीजी लेके लवटत वजीरगंज इलाका के रायपुर गाँव के एगो आदमी घवाहिल हो गइल बाकिर पीछे बइठल भतीजा भतीजी के मौत हो गइल.\nसारण जिला के बनियापुर इलाका में चांदपुरा गाँव के एगो आदमी के बिजली के करंट लगला का चलते मौत हो गइल. ऊ पानी के मोटर बिजली से जोड़े के कोशिश करत रहुवे जब ओकरा झटका लागल. बेहोश आदमी के बाद में अस्पताल में मौत हो गइल.\nमोतिहारी के कोटवा इलाका के मछरगाँवा पंचायत के फतुहा गाँव में पटीदारन का बीच जमीन विवाद में भइल मारपीट में एगो आदमी के मौत हो गइल आ छह लोग घवाहिल हो गइलें.\nबलिया जिला के रसड़ा में एगो नवही के पुलिस पिटाई से नाराज गाँव वाले पहिले सड़क जाम कइल आ बाद में पुलिस पर पथराव कइल शुरु कर दीहल. बाद में अउरी पुलिस चहँपा का बाद हालात काबू हो पावल.\nसारण जिला के मशरक इलाका के इब्राहिमपुर गाँव के एगो डेढ़ बरीस के लड़िका घर का सोझा सड़क पर खेलत रहुवे जब एगो ऑटो रिक्शा के चपेटा में आ गइल आ एह हादसा में ओकर मौत हो गइल. ऑटो वाला भाग पराइल.\nबस्ती जिला के हरैया इलाका में अयोध्या रोड पर महाराजगंज बाजार का लगे भइल सड़क हादसा में ट्रक से कचरा के तीन गो मजदूरन के मौत हो गइल.\nजौनपुर जिला के सछलीशहर इलाका में एगो स्कार्पियो ठेलावाला के बचावे का कोशिश में परसपुर गाँव का लगे पलटि गइल. ओहपर सपार सिकरारा इलाका के नेवढ़िया गाँव के तीन लोग के मौत हो गइल आ पाँच जने घवाहिल हो गइलें.


दुनिया के 10 खूबसूरत देश जहां साधारण भारतीय भी लखपति अवुरी करोड़पति बन जाला\nअयीसन 10 देश, जहां हमनी के रुपया के कीमत उहाँ के स्थानीय करेंसी (मुद्रा) से जादे बा।\nविदेश यात्रा हरेक भारतीय के सपना हो सकता। कम से कम घूमे-फिरे के लेहाज से त बहुत लोग विदेश यात्रा के बारे में जरूर सोचले। लेकिन विदेश जाए के नाम सुनते हमनी के पईसा के चिंता होखे लागेला। लागेला कि जवना रुपया के हमनी के बडा मेहनत से कमईले बानी, ओकरा से विदेश में का होई? ओकर त मोल उहाँ बहुत घट जाई।\nलेकिन दुनिया के कुछ मशहूर देश अयीसनो बा, जहां हमनी के रुपया के बहुत मोल बा। हमनी के अपना देश के मुक़ाबले हमनी के रुपया के कीमत बहुत जादे बा। ए सूची में शामिल देश में एगो साधारण भारतीय भी अपना के अमीर समझ सकता।\nए लेख के माध्यम से हमनी के अयीसन 10 देश के परिचय आपसे करवातानी, जहां हमनी के रुपया के कीमत उहाँ के स्थानीय करेंसी (मुद्रा) से जादे बा। एकर मतलब इ नईखे ए सूची में शामिल देश के हालत हमनी के भारत से जादे खराब बा, भा उहाँ बहुत गंदगी बा। ए देशन में घूमे फिरे खाती बहुत सुंदर अवुरी आकर्षक जगह बा, जहां यूरोप अवुरी अमेरिका समेत दुनिया के अलग-अलग देश से लाखों पर्यटक हर साल आवेले।\nश्रीलंका: दक्षिण एशिया में भारत के बहुत नजदीक बसल श्रीलंका में भारत के एक रुपया के कीमत उहाँ के स्थानीय रुपया में2रुपया के बरोबरी बा। मतलब हमनी के एक रुपया श्रीलंका के2रुपया हो जाई। इहाँ के कुछ मशहूर पर्यटन स्थल में त्रिंकोमाली, केंडी, दांबुला, कोलंबो, अनुराधपुरा आदि के नाम शामिल बा।\nदांबुला के स्वर्ण मंत्री, श्रीलंका।\nहंगरी: यूरोप के ए खूबसूरत देश में भारत के एक रुपया के कीमत करीब4हंगरिअन फॉरिन्ट के बरोबरी बा। मतलब हमनी के हरेक रुपया हंगरी के स्थानीय करेंसी में करीब चार गुना हो जाई। इहाँ के लोकप्रिय पर्यटक स्थल में बुडापेस्ट, ईगर, सजेंटेन्डर आ मिसकोलक आदि के नाम शामिल बा।\nबुडा कैसल, बुडापेस्ट, हंगरी।\nजिम्बाब्वे: दक्षिण अफ्रीका में बसल ज़िम्बाब्वे में हरेक भारतीय रुपया के कीमत करीब6जिम्बावियन डॉलर बा। मतलब हमनी के हरेक रुपया इहाँ के6डॉलर हो जाई। जिम्बाब्वे के कुछ मशहूर पर्यटक स्थल में बुलावायो, हरारे, करिबा, हवांगे के नाम शामिल बा।\nकोस्ता रीका: मध्य अमेरिका के ए देश में भारत के एक रुपया के कीमत इहाँ के स्थानीय करेंसी में करीब 8 कॉलोन्स बा। समुंदर अवुरी हरियाली से सराबोर ए देश में सैन कार्लोस, सैन जोस, मोंटेवर्डे जईसन छोटे-छोटे लेकिन बहुत खूबसूरत शहर बा, जहां के हरियाली अवुरी खूबसूरती केहु के मन मोह लिही।\nसैन जोस, कोस्ता रीका।\nमंगोलिया: पूर्वी एशिया में बसल मंगोलिया में भारत के एक रुपया के कीमत करीब 30 टुगरिक (स्थानीय करेंसी) बा। मतलब हमनी के एक हज़ार रुपया इहाँ 30 हज़ार टुगरिक हो जाई। पहाड़, रेगिस्तान, झील अवुरी खूबसूरत वास्तुकला वाला ए देश में खारखोरिन, मोरोन, उलानबाटार समेत बहुत अयीसन जगह बा, जवन कि अपना ओर पर्यटक के आकर्षित करेला।\nकम्बोडिया: दक्षिण पूर्व एशिया के कम्बोडिया में भारत के एक रुपया के कीमत करीब 63 कम्बोडियल रेयल बा। खूबसूरत झील अवुरी ऐतिहासिक महत्व वाला ए देश में कोह रोंग, कम्पोट, पोइपेट , सिहानौकविल्ले, बटाबांग, नोम पेन्ह, सिएम रीप के देखल जा सकता।\nसिल्वर पगोडा, नोम पेन्ह, कम्बोडिया।\nपैरागुए: दक्षिण अमेरिका में बसल पैरागुए में एक भारतीय रुपया के कीमत करीब 88 पैरागुएन गुएरानी बाटे। मतलब? भारत के 12 रुपया इहाँ करीब एक लाख हो जाई। असुंकिओन, सिउदाद डेल एस्टे, आ एंकरनासिओं जईसन शहर समेत पूरा देश में झील, समुंदरी किनारा (बीच) अवुरी हरियाली के बीच खूबसूरत ऐतिहासिक निर्माण बाटे।\nइंडोनेशिया: दक्षिण पूर्व एशिया के इंडोनेशिया में भारत के एक रुपया के कीमत करीब 206 इंडोनेशियन रुपाह बाटे। मतलब एक हज़ार रुपया के कीमत इहाँ2लाख रुपया से बेसी हो जाई। जकार्ता, जोगजा, उबुद, बांडुंग, लंबोक समेत इहाँ के बहुत शहर के धार्मिक अवुरी ऐतिहासिक महत्व बा। हमनी के कुछ पौराणिक ग्रंथ में भी ए देश के चर्चा बाटे।\nबेलारूस: सोवियत संघ के टूटला के बाद यूरोप में बेलारूस के एगो अलग देश के रूप में जन्म भईल। इहाँ के स्थानीय करेंसी रुबल में भारत के एक रुपया के कीमत करीब 216 रुबल बाटे। इहाँ के लोकप्रिय पर्यटक स्थल में ब्रेस्ट, गरोदनो, गोमेल, विटेबलक आदि के नाम शामिल बा।\nवियतनाम: एशिया महादेश के ए चर्चित देश में भारत के हरेक रुपया के कीमत करीब 350 वियतनामेस डॉन्ग बाटे। मतलब हमनी के हरेक रुपया इहाँ करीब 350 गुना हो जाई। इहाँ के प्रमुख पर्यटक स्थल में हो ची मिन्ह सिटी, हनोई, हा लोंग बे, डा नांग के नाम शामिल बा।\nFirst Update: 27 January, 2018 04:39 PM


विनय आनंद के ‘मोरा बलमा छैल छबीला’ – Anjoria\nभोजपुरी सिनेमा के सुपर स्टार विनय आनंद के फिल्म ‘मोरा बलमा छैल छबीला’ मुंबई में एह शुक से हंगामा बरपावे जात बिया. कमाल के एक्शन भरल आ पूरा पारिवारिक ई फिल्म ‘मोरा बलमा छैल छबीला’ विनय आनंद के एह साल 2012 के पहिलका फिलिम होखे जात बिया. विनय आनन्द त उत्साहित पड़ले बाड़न बाकियो लोग कहत बा कि फिल्म कमाल के बिजनेस करी.\nएह फिल्म के नायक नायिका सुपर स्टार विनय आनंद आ रानी चटर्जी एगो लमहर अरसा बाद एक साथ लउके जात बा लोग. विनय आनन्द के एगो अउरी फिलिम “पागल प्रमी”ओ के चरचा खूबे होखत बा. एहमें विनय आनन्द का साथे संगीता तिवारी बाड़ी.


Be sure to listen to the relaxing music songs in the corona Bhojpuri: कोरोना काल में मन के सकून देवे वाला गीत-संगीत, जरूर सुनीं\nमन के मजबूत रखे खातिर योग, प्राणायाम, प्रेरणादायी किताब पढ़ल हमेशा से अच्छा बतावल गइल बा. लेकिन मन उचटला पर कई बार एह सब में चित्त ना लागेला. त एगो अउरो उपाय बा. सरल-सहज उपाय- संगीत.\nLast Updated: May 17, 2021, 11:55 AM IST\nपिछला साल जब कोरोना दुनिया में फइलल आ लोग पर शिकंजा कसलस त लोग डेरा गइल, बुझल कि अब ई दुनिया के अंत ह. सभे घर में लुका गइल, फ्रन्टलाइन योद्धा कोरोना से मोर्चा लेबे लगलें. लोग जेकरा कोरोना भइल भा जे आपन हीत-मीत आ घर-परिवार के लोग के खो देहलस, ओकरा अंदर खौफ बइठ गइल. एह साल त कोरोना ओहू से बेसी तांडव मचवले बा, वेग अउरी प्रचंड बा, चारों ओर मौत के तांडव बा. त आदमी हर घरी चिहुकल रहsता. हर घरी दर्द, भय, दहशत आ आशंका में रहsता. दिमाग के दही बनल बा. दिमाग में अवसाद-विषाद घर कइले बा.\nइहो देखे में आवsता कि कुछ लोग आईसीयू में भर्ती होखला के बाद जब कोरोना से रिकवर करsता त ओकर मानसिक स्थिति गड़बड़ा जाता. कुछ लोग आपन नाम भुला जाता, परिजन के भुला जाता, कुछ लोग सुत नइखे पावत, कुछ लोग बात-बात पर खिसिया जाता, लड़े लागsता. डॉक्टर लोग के कहनाम बा कि आईसीयू के वेंटिलेटर आ मॉनिटर के टिंग-टिंग के आवाज आ मुर्दा सन्नाटा लोग के अंतहीन अवसाद के ओर ठेल रहल बा. जे अस्पताल में नइखे जात, घरवे में बा, उहो कहाँ सुकून से बा. न्यूज, सोशल मीडिया देख के डेराइल बा. चारों ओर जवन चीत्कार के सन्नाटा गूंज रहल बा, एह में आदमी के मानसिक संतुलन कइसे बनल रहो एकरा पर बिचार करे के गरज बा.\nसंगीत, ई एगो अइसन राम बाण ह कि एकरा के चला दीं त मानस में बइठल हर रोग के रावण के छेदल जा सकेला. कहलो जाला कि संगीत सीधे परमेश्वर से जोड़े के माध्यम होला. वैदिक काल में ही संगीत श्रवण से कई गो रोग के इलाज के बारे में चर्चा मिलेला. आजो समाज में लोगन के बीच बढ़ रहल विषाद आ तनाव के इलाज खातिर संगीत एगो बढ़िया विकल्प बा. संगीत में एतना ताकत बा कि रउआ सुनीं त अपने आप इम्यूनिटी बढ़े लागी आ इम्यूनिटिए कोरोना से लड़े में मदद करेला.\nत आज हम कुछ अइसने नया-पुरान गाना के एगो लिस्ट लेके आइल बानी जवन मन में जोश अउरी उम्मीद के बिया बोए वाला गीत बा.\nअगर शास्त्रीय संगीत के बात करीं त रउआ कुछ राग सुन सकेनी. राग दरबारी, भीमपलासी, केदार, कामोद सुनला से सकारात्मक तरंग के संचार होला जेसे मन हलुक होई आ अवसाद से राहत मिली. ई राग रउआ यूट्यूब आ दोसरो प्लेटफॉर्म पर अलग-अलग वाद्ययंत्र के माध्यम से सुन सकेनी.\nबहुत सारा हिन्दी गाना अइसन बा जवन सुनला के बाद मन में सकारात्मक ऊर्जा के प्रवाह होला. ओह में से एगो गाना इम्तिहान फिल्म के बा. गाना मजरूह सुल्तानपुरी के लिखल बा. गाना के बोल बा-\n‘रुक जाना नहीं तू कहीं हार के, काँटों पे चलके मिलके चलेंगे साये बहार के, ओ राही, ओ राही’\nजिनगी के राह में हार के रुकला के तनिको गरज नइखे, ई कोरोना काल के इम्तिहान बा, काँट से भरल एह डगर के बाद फेर बहारे बहार बा.\nफिल्म दोस्ती के एगो गाना जवन सदाबहार बा आ लोग के जेहन में हमेशा ताजा रहेला-\n‘राही मनवा दुख की चिंता क्यों सताती है दुख तो अपना साथी है / सुख है एक छाँव ढलती आती है जाती है…’\nइहो गाना मजरूह जी के ही लिखल ह. उहाँ का गाना के शुरुआत में बड़ा सुंदर चार गो लाइन लिखले बानी.\nजब सदा संग रहे न कोई\nफिर दुख को अपनाइये\nकि जाए तो दुख न होये\nई जिनगी के एगो बड़ सीख बा कि दुख-सुख हर बेरा खुश रहे के सीखीं कबो कवनो अवसाद ना होई.\nफिल्म मेरी जंग के एगो गाना बा, जवन आनंद बख्शी के लिखल बा. एकर बोल भी बड़ा हिम्मत भरे वाला बा-\nई गाना एह बेरा पर एकदम सेट बइठत बा, कोरोना काल में हर रोज एगो नया जंग बा बाकिर आपन लोग के साथ बा त हमनी के ई जंग जरूर जीतल जाई.\nफिल्म हम दोनों के एगो गाना जवन देवानंद पर फिल्मावल गइल बा उ त हमरा बुझाता सबके पसंदीदा होई. जीवन के सगरो फिक्र अउरी दुख के भुलावत चलत, बर्बादी के भी जश्न मनावत चले के बात कहल गइल बा, साहिर लुधियानवी के लिखल एह गीत में –\nहर फ़िक्र को धुँएं में उड़ाता चला गया\nबरबादियों का शोक मनाना फ़िज़ूल था- 2\nफिल्म डोर के एगो गाना जवन अपना बोल अउरी संगीत खातिर बहुत सुनल जाला, उ भी सुनला के बाद मन में उत्साह जागा देला, जिजीविषा जगा देला. गाना के बोल बा-\nयह आरज़ू कैसे रुके...\nहमनी सभके आशा ना उम्मीद बा कि ई बर्बादी वाला रुत जरूर टली, हमनी के हिम्मत काम आई, ई कोरोना से आजादी वाला सुबह जरूर आई. ई हौसला के एकदम झुकावे के नइखे, जिए के आरजू मन में बुलंद रखे के बा.\nसंजय दत्त के संघर्ष भरल जीवन पर आइल फिल्म संजू के एगो गाना भी मन में हिम्मत से भरे खातिर काफी बा. शेखर अस्तित्व के लिखल बोल काफी दमदार बा-\nओ बंदेया कर हर मैदान फ़तेह\nहालांकि ई लिस्ट त लमहर बा बाकिर एह में एगो बहुते सुकून देबे वाला भजन के हम जिक्र कइल चाहब. फिल्म लगान के एगो भजन जवन लता दीदी गवले बाड़ी आ जावेद अख्तर साहेब के बोल बा-\nब्रम्हकुमारी म्यूजिक गॉडलीवुड में भी एक से बढ़ के एक संकलन बा. बीके अस्मिता जॉय सरकार के स्वर में एगो गीत त कमाल के बा –\nये मुश्किलों से कह दो मेरा खुदा बड़ा है\nतूफ़ान से ही तो लड़ने खुदा ने तुझे जड़ा है\nई सब गाना सुनला के बाद हमरा पूरा उम्मीद बा कि रउआ लोग के मन के अवसाद कुछ कम होई, स्ट्रेस में कमी जरूर आई. एह कोरोना से लड़े के हिम्मत जरूर मिली. ई सब गाना सुनीं आ एह लिस्ट के आगे भी लोगन में बढ़ाईं अउरी उम्मीद के दिया रोशन करीं.